An Hader Avel - Wikimammenn\n◄ O diou An Hader Avel Soazig Tagnouz, gwreg ar C’hidour ►\nHa Tougn, gwasoc’h-gwaz a gerze gant e ant en eur « hada avel », rak avel hepken, ha n’eo ket piz bihan eo e kemere peb ar mare diouz ar bisac’h goullo staget en-dro d’e zargreiz. Ha Tougn a c’holoe, gant evez, e antchou goullo, hag a rastelle flour d’o c’hompeza.\nWar an hent bras, skoaset a-drenv eur c’hleuniad lann en o bleun alaouret, hep beza gwelet, eul lakez aotrou a zelle ouz Tougn o labourat hag a zonje :\n— Mat, mat eo ! eman Tougn oc’h hada piz !…\nHag an aotrou Sparfel, laouen e zaoulagad-kaouenn a-drenv e lunedou brankou aour, a c'hoarze sioul, ken na zave e vuzellou tano da ziskouez diou rastellad e zent hir, ken na c’hoantae e fri krog plega da bokat d’e chink ; amprevan daou-droadek, tri-c’hart ki uzulier touet !\n— An Tougn, emezan, a dle d’in eur c’hant lur bennak, hag a gasin da c’houec’h ugent lur pe ouspenn. Pa vo deut ar piz bihan, me ’welo penaos en em drei, hag an hucher, emichans, n’eo ket great evit ar chas !\nWar-dro ar peder heur heol, Tougn, en eur zevel mell e gein, a welas Glaodina, e wreg, o tont da zigas d’ezan e vern-vihan. Hag hen d’ar c’hrinenn da azeza eur pennadig da zibri eun tamm bara kig-sall, ha da eva eul lomm jistr, en eur lavaret d’e Chlaodina :\nAn tamm hag al lomm\nA zalc'h an den en e blomm.\n— Gwir, eme ar wreg, met dalc’h sonj petra ’c’hoarvez ganit d’ar zul aliesoc’h eget d’az tro, ha lavar d’in ha n’eo ket ken gwir all :\nAl lomm hep an tamm\nA ra d’an den kaout e lamm.\n— Lakomp, met ne zislavari ket ac’hanon :\nAn tamm hep al lomm\n’Chom war ar galon ’vel plomm !\nMet a-walc’h evel-se. Sell du-hont ’ta, Glaodina, e-tal ar gloued, ha ne lavarfer ket an aotrou Sparfel ?\n— Hen eo, rak tenna ’ra e dok da aveli e benn moal, kement a blu warnan eget war eun irvinenn diblusket.\nAn aotrou Sparfel, da neuze, o zaludas a-bell hag a c’hopas :\n— Setu aze piz lakeat e doare, Tougn ; gant na deuy ket nozveziou reo warno.\n— Ha pa rafe reo hag all, eme Tougn ; va fiz n’eus ket aon da gaout evito, an had 'zo mat.\n— Gwell a ze ! eme Sparfel, o vont kuit.\nHep dale ivez Glaodina a droc’has d’ar gear. Hag, e-unan adarre, Tougn a reas e labour didalvoudek, a durias douar, a roudennas antchou, a hadas avel, a c’holoas, a rastellas, a gompezas hag a boanias nec’het, c’houi ’oar pegement, aotrou Doue !\nBetek kuz-heol e talc’has. E amezeien a dremenas :\n— Poent mont da glask penn eus koan, Tougn ; a-benn warc’hoaz ’zo deiz, Tougn ; n’out ket inouet c’hoaz, Tougn ?\nTougn a ehanas, hag a respontas d’ezo :\n— Ar paour n’en deus ket amzer da veza inouet ; setu aze eur c’hlenved ha ne stag nemet ouz ar binvidien :\nRed eo d’an den ha n’eus netra\nLabourat tenn hag hep gouela !\nHag e kuiteas e bark, goude eur zell diveza war e labour dreut ; hag e tistroas d’ar gear gant an amezeien.\nTougn a oa eur paour kêz diaoul, eur fur a-ziwar ar meaz, hag en e furnez e kemere an traou e-giz ma teuent, hag ar bed war an tu ma troe, heol pa domme, ha glao pa c’hlebie. Ahendall, poan a-walc’h d’ezan kaout e dri bochadig kerc’h bemdez hag eun tamm dilhad bennak eur wech an amzer.\nRak Tougn, mar poanie pa laboure, Tougn en doa a bep seurt siou, lakomp fall, evit eun den dileve : Tougn a chasee, Tougn a beskete, Tougn a zaremprede ar marc’hajou peurliesa hepken evit gwerza netra ha prena eur c'hofadig « odivi ». Ar gwasa ma oa, Tougn a oa eur c’hoarier, eur c’hoarier daonet, gouest da c’hoari n’eo ket e holl wenneien, met c’hoaz gwreg ha bugale. — Hag evel-se, e c’hellit kredi, n’eo ket pinvidikaat eo a ra Tougn dre ma kerz ; e-lec’h daou varc’h mat gwechall, n’eus ken nemet eur c’hagn dreut en e varchosi, hag e eost a vez debret a-raok beza medet ! Dle a zo bet kemeret zoken war e dammig tiegez, an aotrou Sparfel her goar mat ! Nag a bateriou, nag a litaniou — n’eo ket re ar zent ! a glev digant e C’hlaodina, pa zigouez d’ezan dont d’ar gear eun tammig badaouet gant gwin-ardant !\nTougn en defe keuz, rak eur galon vat a zen a sko en e greiz, met petra ’dalv « keuz war-lerc’h » ?…\nHa n’eus netra evit distrei ar c’hoarier diouz ar c’hartou : bemnoz e tou ne c’hoario ken, ha, siouaz ! goude e gousked, pep mintin, pa gav e du, e adkrog da c’hoari !\nPetra ’fell d’eoc’h ? Al louarn a varvo en e groc’hen, nemet ez-veo e vefe diskroc’hennet ?\nHa c’hoaz, piou ’oar ne rafe ket kroc’hen nevez ?…\nSetu aze Tougn a zo savet hizio mintin-mat, ne oa c’hoaz enaouet nemet hanter c’houlou gant an deiz ha meur a gilhog divezat a oa c’hoaz o kana.\nHon den a zamm, war e gazeg koz eskernek, eur zac’had piz da hada, had kaer ma zo !\n— Arabad d’it, eme Glaodina diouz he gwele, arabad d’it brousta da biz, nag hada re stank : te ’oar eman an had divezat o vont ganit !\n— Bez dinec’h, gwreg ! Ra vin-me skaotet en erc’h, pe skornet en tan, ma na ve ket hadet mat ar piz-ze ! Sou, Morianez !…\nHa Tougn etrezek « park ar C'houiled ».\nGwasa ma zo, e hanter hent, piou a gej gantan ? Beskenneg, ar c’hemener, ruz e zaoulagad en e benn, o veza tremenet an noz en he hed o c’hoari ’r c’hartou, piou ’oar e pelec’h war ar meaz.\n— Divezat emaout o tistrei d’ar gear, Beskenneg\n— Lavar ’ta, Tougn, emaout te abret o vont d’ar park.\n— Gwir eo, n’eus den c’hoaz war zav.\n— Ha ma rafemp eun taolig kartou ?\n— Nann, Beskenneg, nann a-grenn !\n— Deus ’ta, buan, unanig verr hepken.\n— Ha va fiz da hada ?…\n— … A c’hortozo eur pennadig.\nHa Tougn, ma enebas da genta, ne reas ket pell. Ha Beskenneg a dennas e gartou. Diou, teir bartiad a oa great, hag ar piz bihan a c’hortoze, ya da !…\nE oa al laboused da vad o c’hragailhat, hag an heol a c'hoantea diskuz e benn ruz du-hont, hag, a-c’haoliad war gleun ar park, an daou c’hoarier a c’hoarie atao ! Hag, en eun taol, Tougn a welas kollet e wenneg diveza,\n— Sac’h an dïenn ! emezan, emaoun sec’het !\n— N’eus forz ! Tougn, lakomp c’hoaz daou skoed e-barz, en em gaout a rimp goude.\n— Ma ! an daou skoed diveza neuze. Ha Tougn eo a gollas.\n— Alo ! kenderv, netra pe daou gement.\n— Ma ! d’eomp d’ezi.\nHa Tougn eo a gollas c’hoaz !\n— Neuze ’ta, Tougn, lakomp e-barz kement am eus gounezet diwarnout ; mar kollan, e restaolan d'it a-bez ; mar kollez, te ’roio d’in petra ?… da had piz-bihan, sell !… Ya, emaout e-barz ?\n— Deomp e-barz, Beskenneg ! An taol-man a zo d’in, eme Tougn, penfollet, e zaouarn o krena dre me save e gartou.\nYê ’ta ! ! ! Tougn eo a gollas bepred.\nHag ar c’hemener louarn a zammas ar zac’had piz diwar Morianez, ha yao d’ar gear, goapaüs !\n— Kenavo, Tougn ! emezan, En dro genta, mar kerez, ni a c’hoario da gazeg fall !\nPaour kêz c’hoarier !… Petra da ober ?… Mont d’ar gear, hag anzav ouz Glaodina ?… Nann, mil birviken nann ! Mont da brena had all ? N’en deus gwenneg, na liard toull ebet !… Ha neuze, an holl a ouezfe e zoare, e-lec’h, gortoz, breman den na glevo, rak ar c’hoarierien n’en em werzont ket etrezo ! Petra, neuze ?\n— N’oun ket evit hada piz, eme Tougn ; met ma n’am eus ket had, e c’hellan da vihana ober an neuz da hada : na gwelet, na klevet, na gouezet. Deomp !\nHa setu penaos Tougn a hadas avel e-lec’h piz.\nMet a-ziwar neuze, broudet gant e goustians, Tougn a lavaras kenavo d’ar werenn ha d’ar c’hartou. Glaodina ne ouie mui peseurt sant a chome c’hoaz d’ezi da drugarekaat ! Tougn a boanie dalc’hmat, Tougn a laboure bemdez war-dro e zouar, zoken war-dro « park ar C'houiled ». E amezeien o doa bec’h hen anaout ; hag ouz hen gwelet oc’h en em emellout evel-se, an uzulier Sparfel a c'hoarze e zaoulagad, a-drenv e lunedou brankou aour, pa zonje er piz da zont, hag… en hucher !\nHogen, pemzek deiz goude, piz bihan Plougastel a oa deut er-meaz, hag a zave o c’hlipennou, hag o renkennadou eeun a c’hlaze ar parkeier. Ne oa nemet « park ar C'houiled » ha na c’hlaze ket… mouzet emichans !\n— Eman da biz bihan war-lerc’h, Tougn !\n— Lez anezo da labourat a-zindan : gwelloc'h eo.\nAn amezeien a lakeas skourrou d’o re ; met piz Tougn ne zivorfilent ket, kaer ’oa o gortoz.\n— Na pegen divezat int ! eme Gloadina.\n— Marteze ar ouenn eo a ra ! eme ar gwaz.\nMet setu aze piz an amezeien a zo e bleun, « park ar C'houiled » a zo c’hoaz noaz ha kraz e zouar. Biskoaz kemend-all ! Petra c’hoari ganto, ar piz daonet-ze ?…\nTougn a skrabe e benn, moarvad diouz an tu n’en doa ket debron ; ha Glaodina gêz ne bade mui war he zreid.\nHep dale, ne oa ken hano nemet ouz Tougn hag e biz : Plougastel a-bez en em emelle outo ; ha bemdez e tirede tud da welet « park ar C'houiled ». An aotrou Sparfel a-dreist holl a oa nec’het… abalamonr d’an hucher.\nAr vrud a redas eun devez e vije kavet, en eur ziskraba an antchou, viou aered e-lec’h had piz : ar merc’hed a-dreist holl, ezomm ebet d’hel lavaret, eo e kerze ar gwasa o latenn en-dro ! Pebez plip ! plep ! plap ! gouest a-walc’h da vouzara an holl zent mein — laeron, ifern, hag all — a zo en-dro da Galvar Plougastel ! Ha n’eo ket eston, rak\nAbaoe ma ’z eo bed ar bed,\nTeod ar wreg ne jench tamm ebet :\nNemet he broz a ra bepred !\nEur zulvez d’an abardaez, e oa e « park ar C'houiled » ha Katell, Jefig, Seza ha Marianna, Berc’hed, Jantonig hag an holl re all, breuriez dibrez an Teodou-Lardet en he fez ! — Breuriez am eus lavaret, C'hoariez a vefe dleetoc’h hag a galz ! — Kuzul a oa dalc’het, hag en eur vouez, e oa barnet ha diskleriet da gement a gare selaou ha d’ar re all ivez, penaos « park ar C'houiled » ne vije ket a biz bihan ennan, abalamour ma oa sorset an had ! Ha sorset gant piou ? Kerzit da c’houzout ! ! !\nAn holl a oar eun dra sorset a rank beza distrobinellet gant eun eil sorser galloudekoc'h. Renerez an Teodou-Lardet a oa karget dioustu da vont da Vro ar Roc’h, pe war-dro, da gaout eur sorserez vrudet a gelenne du-hont, ha da glevet digant ar Wrac’h koz kement a oa red ober evit dizamma an dud kêz-ze, Glaodina a-dreist holl, eun druez breman he gwelet ken nec’het edo-hi.\nEiz real e koustas ar c’huzul d’ezi : ne oa ket re ger c’hoaz, rak ma ne oa ket diskuilhet d’ezi dioustu hano sorser ar piz bihan, da vihana lavaret e oa grons e oa heman eur gwaz, ha ne oa na karet na prizet gant den er vro, hag ouspenn-ze mont a rafe ar sorser an deiz war-lerc’h betek ti Tougn !\nNe oa adarre nemet eur vouez e Breuriez dibrez an Teodou-Lardet : red e oa d’an holl izili en em voda antronoz e kear Tougn, ha, pa zigouezfe an hailhon strobineller, an holl gant peb a vod lann a zailhfe hag a blantfe gantan eur c’houëz ken na zavfe c’houez an deiz diwarnan.\nAntronoz an holl gwragez a oa o c’hortoz hag o bodou lann ivez :\n-— Deus ’ta, sorser ! Ha ni ’zesko d’it son al lann !…\nTougn, bec’h d’ezan mirout da c’hoarzin, a venn lonka e deod evit tevel ! Kaout a reas e du da vont d’ar vourc’h ha da gonta da Veskenneg kement a dremene. Hag o daou e c'hoarzent leun o chupenn, pa weljont an aotrou Sparfel, au uzulier divalo, o tont etrezeg enno.\n— Frap ganit, Tougn, ha troc’h kuit d’ar gear, ha gra peoc’h ; eman kavet an tu warnan… Dilui da zivesker, paotr !\n— Petra ’c’hoari gant Tougn, kemener ? eme ar fri-kaouenn o tigouezout gant Beskenneg. Prez ’zo warnan, diamik, e-giz pa vije etre lost ha reor an diaoul. Ha koulskoude c’hoarzin a ra, dreo e benn !\n— Laouen eo sur, aotrou Sparfel, ha lec’h da veza en deus…\n— Han ! han !… Hag a nevez gantan ?… Heritaj marteze ’zo deut d’ezan ?…\n— Heritaj ? Gwelloc’h eo c’hoaz.\n— Gwelloc’h, diamik !… Lavar d’in ’ta, kemener.\n— Ya da ! Lodenna ar voul ganto, n’eus ket da zislavaret ! Sonjit ’ta : en eur skarza e varchosi, er mintin-man, Tougn en deus kavet er voger, e-rez an douar, eur voestad leun a aour, ha n’ouzer ket ped pez biskoaz n’eus ket e-barz !\n— Diamik ! eme an uzulier, o c’hlaouri. Ha d’in-me Tougn a dle war-dro hanter-kant skoed pe zaou c’hant lur ; hag hirio, dres, e teu va bilhed da dermenn ! Diamik !…\n— Poent d’eoc’h neuze, aotrou Sparfel, chacha ganeoc’h war-lerc’h hoc’h ibilh, rak gouest a-walc'h e vefe dizale da zispign e holl beziou gant boutailh ha kartou !\n— Mont a ran, diamik, mont a ran…\nHag an uzulier, lugernus e zaoulagad dindan e lunedou brankou aour, a vousc’hoarze d’e fri-kaouenn, en eur zigouezout e-barz leur Tougn.\n— Ar Sparfel ! Ar Sparfel ! Hen eo ar sorser !… eme renerez ar Vreuriez dibrez.\n— Evit gwir, eme Glaodina, bez’ e oa harpet ouz kloued « park ar C'houiled », an devez ma oa hadet hon fiz bihan.\n— Laosk da vont neuze !… Bec’h d’ar sorser, c’hoarezed !…\nNe oa ket red d’ar renerez gourc’hemenn diou wech : holl verc’hed Breuriez dibrez an Teodou-Lardet a zavas o brankou lann hag, aotrou Doue, c’houi ’oar nag a daol, nag a flemm a bakas, n’eo ket ar sorser — gouenn ar zorserien eo eat ar penn er-meaz anezi — met an uzulier divalo, ken disprizet er Vro. Ar paour kêz Sparfel ne oa nemet gwad, hag a dra zur, eur pennad mat a amzer a dremenas o c’houennat ar pikou lann diouz e groc’hen : n’eo ket deut d’hel lavaret abaoe. Rak antronoz e tec’has diouz Plougastel, hep lavaret da belec’h ez ea ! Kalz a geuz n’eus ket bet d’ar zuner divalo, a-dreist holl e-touez ar re reuzeudik a oa en e zle !\nHa Tougn ? Piz bihan a-vernadou a deu pep bloaz, e « park ar C'houiled » hag en e barkeier all, abalamour m’eo bet dizorset — a gred lod — pe da vihana — evel ma kred lod all, hag ar wirionez a dle beza gant ar re-man — abaoe ne vez mui ar Plougastellad war-dro ar c’hartou hag an tavarniou.\nDeut eo a-benn zoken da c’hounit ar c’hemener ; ha meur a dro, Beskenneg hag hen a c’hoarz diwar-benn an « hada avel », ha pikou lann ar Sparfel !\nN’eo ket estlammi den lavaret ez eo deut Tougn a-benn da zevel e gein, hag eman brao ar stal gantan en e diegez : ha Glaodina ne gav ken hir he amzer. Peb ar mare e ped holl zentezed ar Baradoz da zerc’hel war an hent mat he Fanchig Kervella, brudetoc’h kalz dindan al leshano a Dougn.\nAdtapet diwar « https://br.wikisource.org/w/index.php?title=An_Hader_Avel&oldid=68665 »


Sac'h plastik - Wikipedia\n(Adkaset eus Seier plastik)\nSeier-plastik en ur stal e Luksembourg. Skrivet eo e galleg hag e luksembourgeg: "Satordellik ! Chomet ma sac'h-endro ganin er gêr !"\nAr sach plastik zo ur sac'h a vez roet, gwerzhet, prestet, kinniget, gant an holl varc'hadourien d'ar brenerien da zougen o frenadennoù. Graet eo ar seier plastik gant polietilen aozet gant kimiezh an eoul-maen. Ouzhpenn ar seier plastik-se avat a zo, hag e plastik ivez e vez ar seier-lastez.\nE Breizh e vez roet seier plastik peurvuiañ e ti ar gigerien, gant marc'hadourien pesked, hag er stalioù bras. Er stalioù bihan hag er marc'hadoù, pa ne soñjer ket goulenn a-raok chom hep lakaat ar varc'hadourezh en ur sac'h plastik en em gaver gant bara pe tomatez paket en ur sac'h plastik (a-wechoù e-barzh daou) gwall alies.\n1 Dañjerus d'ar vugale ha loened\n3 Plastik naturel\nDañjerus d'ar vugale ha loened[kemmañ | kemmañ ar vammenn]\nA-wechoù e klasker sachañ evezh an dud war dañjerioù zo.\nBep an amzer e vez degaset da soñj d'an dud eo gwelloc'h chom lezel ar vugale da c'hoari gant seurt seier. Techet e vezont da lakaat anezho war o fenn, ha mouget ez eus bet lod evel-se.\nSkañv eo ar seier plastik, mont a reont gant an avel, kavet e vezont e pep lec'h, war ar maez, er menezioù, er morioù. Dañjerus int d'al loened ivez: debret e vezont gant ar saout hag an deñved er parkeier, gant pesked ha baoted er mor, ha mouget e vezont ganto ivez.\nN'a ket ar seier plastik da get o-unan goude ma'z int bet implijet, ha hirbad int. Ur gwallgudenn eo deuet da vezañ. E Korsika ez eus bet klasket lakaat berz warne.\nPlastik naturel[kemmañ | kemmañ ar vammenn]\nDanvezioù nevez zo e-lec'h ar polietilen ha ne noazont ket ouzh an endro.\nDastumerien[kemmañ | kemmañ ar vammenn]\nTud zo a vourr dastum ar seier plastik, hag e Toulon, e Bro-C'hall, ez eus savet ur c'hevredad anvet Association des Collectionneurs de Sacs Plastique Publicitaires (ACSPP) a ver un dastumad a 24 000 sac'h. Hervez tud ar c'hevredad e vije un draezenn en arvar.\nAdtapet diwar « https://br.wikipedia.org/w/index.php?title=Sac%27h_plastik&oldid=1821216 »


Pearl pearl ankletand pearl ankletcrystal pearl ankletanklet. pearl anklet pearl ankletAnkle pearl ankletbracelet pearl ankletwith pearl ankletbeautiful pearl ankletBiwa pearl ankletstick pearl ankletpearl, pearl ankletfreshwater pearl ankletpotato pearl ankletpearls, pearl anklet4mm pearl ankletSwarovski pearl ankletCrystal pearl ankletAB pearl ankletbeads, pearl ankletand pearl anklet3mm pearl ankletfaceted pearl ankletjet pearl ankletbeads. pearl anklet pearl anklet pearl ankletThe pearl ankletBiwa pearl ankletpearl pearl ankletwill pearl ankletbe pearl ankletapprox pearl anklet3/8 pearl ankletto pearl anklet5/8 pearl ankletinch pearl ankletin pearl ankletlength. pearl ankletEach pearl ankletone pearl ankletis pearl ankletuniquely pearl ankletdifferent. pearl ankletAll pearl ankletmetal pearl ankletis pearl ankletSterling pearl ankletsilver pearl ankletincluding pearl ankletthe pearl ankletlobster pearl ankletclasp. pearl anklet pearl ankletStrung pearl ankleton pearl ankletsturdy pearl ankletnylon pearl ankletcoated pearl ankletbeading pearl ankletwire. pearl anklet pearl ankletOur pearl ankletanklets pearl ankletcome pearl ankletin pearl ankleta pearl ankletvariety pearl ankletof pearl ankletsizes. pearl anklet pearl ankletSmall pearl ankletsize pearl ankletto pearl ankletplus pearl ankletsize. pearl anklet pearl anklet9 pearl anklet- pearl anklet10 pearl anklet- pearl anklet11 pearl anklet- pearl anklet12 pearl ankletinch pearl ankletand pearl ankletsizes pearl ankletin pearl ankletbetween. pearl anklet pearl ankletUse pearl ankletthe pearl ankletdrop pearl ankletdown pearl ankletmenu pearl ankletto pearl ankletselect pearl ankletyour pearl ankletsize.Our pearl ankletanklets pearl ankletfor pearl ankletwomen pearl ankletare pearl ankleta pearl ankletcustomer pearl ankletfavorite. pearl ankletA pearl ankletpouch pearl ankletand pearl ankletgift pearl ankletbox pearl ankletis pearl ankletincluded.


Varvara von Engelhardt - Wikipedia\nVarvara Golitsyna, gant H. Fuger. 1792. Berlin.\nVarvara von Engelhardt, pe Varvara Golitsyna (1757–1815), a oa ur gontez rus en XVIIIvet kantved. Evel he c'hoarezed Aleksandra von Engelhardt ha Yekaterina von Engelhardt e oa dimezell a enor e lez en impalaerez Katelin II. Eno e oa uhel o renk, ken e veze lavaret e oant hogos dugezed-meur, da lavarout eo eus tiegegezh an impalaerez, ha braverioù he lez.\nHe fried, ar priñs Sergei Golitsyn\nMerc'h e oa da Wassily von Engelhardt ha d'e bried Marfa Yelena Potemkin, ur c'hoar d'ar priñs Grigory Potyomkin. E 1775, pa oa 23 bloaz, e voe kinniget e lez Rusia war un dro gant he femp c'hoar hag o breur. Dizesk ha diouizielk e oant en deroù, met buan e tapas gizioù al lez ken e oa deuet da vout unan eus plac'hed pouezus al lez.\nPotemkin a roas dezho madoù e-leizh haga res da Gatelin II kemer anezhe evel dimezelled.\nSerc'h e voe da Botemkin etre 1777 ha 1779. Echuiñ a reas o darempred pa zimezas d'ar priñs Sergey Golitsyn en 1779. Marteze eo hi a lakaas fin d'o darempred, goude orgediñ ouzh Golitsynn. Marteze ivez eo hec'h eotr an hini a oa tad d'he bugel kentañ. Gouzout a reer ez eas he mamm-gozh, Darja Potemkina, da ober trouz d'he mab abalamour da se .\nGoude ma voe echu an darempred etrezi hag hec'h eontr e krogas ar priñs Potemkin da zaremprediñ he c'hoar Aleksandra. Hervez a veze lavaret e oa ur gaer a vaouez, ur veleganez plijus he doare, hag ur plac'h a benn.\n(sv) Simon Sebag Montefiore : Potemkin och Katarina den stora - en kejserlig förbindelse (2006)\nAdtapet diwar « https://br.wikipedia.org/w/index.php?title=Varvara_von_Engelhardt&oldid=1821526 »\nKemmoù diwezhañ degaset d'ar bajenn-mañ d'an 10 Gen 2019, da 15:25.


Mimi Fariña e 1975\nMimi Baez Fariña (ganet Margarita Mimi Baez, 1945 – 2001) a oa ur ganerez hag un emsaverez stadunanat. Merc'h e oa d'ar fizikour Albert Baez ha c'hoar da Joan Baez.\nEn 1963, d'he 17 vloaz, e oa dimezet e Pariz d'ar romantour Richard Fariña. Meur a albom folk o deus bet graet, en o zouez Celebrations for a Grey Day e 1965, ha Reflections in a Crystal Wind e 1966. E miz Ebrel 1966 e voe lazhet Richard Fariña en ur gwallzarvoud.\nAddimeziñ a reas Mimi e Gwengolo 1968 da Milan Melvin e-kerzh ar Big Sur Folk Festival. Derc'hel a reas da seniñ ha da sonrollañ pladennoù, ha da ober troadoù kanañ gant he c'hoar Joan hag ar c'haner folk Tom Jans.\nSkritell evit sonadeg Mimi Fariña e Condon School, en Oregon, e miz Even 1975.\nEn 1974 e voe savet Bread and Roses gant Mimi Fariña : honnezh a oa ur gevredigezh evit degas sonerezh d'an ospitalioù ha toulloù-bac'h.\nMervel a reas e 2001, en Kalifornia da 56 vloaz, gant ar c'hrign-bev.\n1965: Celebrations for a Grey Day con Richard Fariña, Vanguard Records\n1966: Reflections in a Crystal Wind con Richard Fariña, Vanguard Records\n1971: Take Heart con Tom Jans A&M Records\n2001: The Complete Vanguard Recordings con Richard Fariña, Vanguard Records\nGwivanoù[kemmañ | kemmañ ar vammenn]\nhttp://www.richardandmimi.com Richard ha Mimi Fariña\nhttp://www.breadandroses.org Bread and Roses\nMimi Farina e Find-A-Grave\nMimi Fariña ha Joan Baez\nAdtapet diwar « https://br.wikipedia.org/w/index.php?title=Mimi_Fariña&oldid=1823525 »


Kaozeal:Pierre-Emmanuel Marais - Wikipedia\nN'haller ket ober ur roll eus pep skrid savet gant un den, ha n'eus nemet er wiki brezhonek e vez graet, din da c'houzout. Levrioù hepken a lavaran. A-hend-all n'eus nemet kregiñ da sevel rolloù ar c'helaouennoù koshañ. Pe nevesañ. Pep pennad eus Ya ha Bremañ? Hag ar re n'int ket sinet? Bianchi-Bihan 30 Her 2009 da 12:23 (UTC)\nMe 'zo a-du, ouzhpenn-se n'ouzon ket ma 'z eo aotreet ober kemen-mañ dre ma 'z eo miret pep gwir evit an oberennoù. --Y-M D 30 Her 2009 da 12:44 (UTC)\nMarteze n'eo ket ret menegiñ an holl pennadoù, evel ma lavarez, (war bouez ma vefe pennadoù pouezus-tre) met menegiñ d'an nebeutañ e skriv ur wech an amzer er gazetenn. --Y-M D 30 Her 2009 da 12:55 (UTC)\nEvel ma vez graet evit ar re all. A-du emaomp. Bianchi-Bihan 30 Her 2009 da 15:53 (UTC)\nDanvez[kemmañ ar vammenn]\nKavout a reer danvez war an den-mañ war lec'hienn Keit Vimp Bev : . Evit ar re dedennet gant klokaat ar pennad. --Y-M D 1 Du 2009 da 21:29 (UTC)\nDiwall[kemmañ ar vammenn]\nDiwall! Tamasheq, 2012 n'eo ket skrivet gantañ. http://www.amazon.fr/Tamasheq-Paskal-Hervio/dp/286824162X . Mat e ve gwiriañ evit ar re all. Bianchi-Bihan (kaozeal) 12 Her 2014 da 08:24 (UTC)\nAdtapet diwar « https://br.wikipedia.org/w/index.php?title=Kaozeal:Pierre-Emmanuel_Marais&oldid=1595105 »\nKemmoù diwezhañ degaset d'ar bajenn-mañ d'an 12 Her 2014, da 08:28.


Buhez ar Zent. pages 353-354-355. Encyclopédie Marikavel.\nTrizekvet devez a viz Mae\nKentan patron eskopti Sant-Brieg\nBrieg a deuas er bed, en Breiz-Veur, war-dro ar bla 417. Pac'h eas sant Jermen da brezek di, evit ar wech kentan, e oe roët d'ezan da gelenn gant e dad.\nC'houezek vla goude, pa zizroas (447), e velegas hag e kasas anezan d'e vro. Brieg a gonvertisas neuze e dud hag e anaoudegez. Sevel a reas manati al Lann-Vras, hag e ren a reas epad daou-ugent vla.\nEr bla 485, e tiskennas en Bro-Arvor hag e touaras gant e eiz hag eiz-ugent manac'h en aber ar Goued. En kichen, en park an derven, e oa eur Breizad-all o chom gant e dud, e hano Rhigal. Eur pennad a oa ne oa ket yac'h; Brieg, gant daouzek eus e venec'h, a yeas d'e gaout. Rhigal hen anavezas raktal evit bezan e genderv.\n« Sell 'ta, emezan, heman eo Brieg, ma c'henderv, doktor bras ar gristenien, ken brudet e-touez Bretoned Tremor ; Doue hen digas, hep mar ebet, d'am farean ! »\nEn em vriata a rejont gant teneridigez. Brieg a lakas Rhigal da evan dour fresk binniget evitan, ha gant an evaj-ze e boan a dec'has. Rihgal, dre anaoudegez vat, hag evit miret Brieg en e gichen, a roas d'ezan ar maner en devoa savet en park an derven hag an douarou a oa stag outan, hag en em dennas en eur rann-all eus e leve, en Plouhelion, a oe leshanvet diwar neuze Lez-Helion.\nBrieg a 'n em lakas da zevel eun iliz en plas ar maner roët d'ezan gant e genderv, ha tro-war-dro d'ezi, eun daou-c'hant lochen bennak evit e venec'h. Ar gêriaden-ze eo a deuas da vezan, gant an amzer, kêr Sant-Brieg.\nBrieg a lakas e venec'h da brezek ar relijion tro-war-dro d'e vanati, hag hen e-unan a dôle plê, gwellan m'halle, ouz o labouriou.\nDek vla ha pevar-ugent a welas, ha d'an oad-ze, pa n'helle mui ober hent war droad, e valee en eur c'harr.\nEun devez, o tizrei eus eun dachen 'oabet o weleta-bell, e kane psalmou, azezet en e garr, hag ar venec'h, en e rôk, a ziskane.\nAn noz a deue; en eun toi, ar venec'h a dav hag a dec'h, hag en o lec'h, an abad santel a wel eur renkennad bleidi, lemm o skilfou, lemm o lagad, oc'h ober an dro d'ezan hag o klask sailhat war an ejenned a oa sternet ouz e garr. Ar zant a zav e zorn, hag ar bleidi, kerkent, a goue d'an daoulin dirakan, evel evit goulenn o fardon. Mes pa hellas d'ar venec'h aonik tostât ouz o abad, ar bleidi ne felle ket d'eze o lezel.\nAn treo a badas evelse epad an noz. An de war-lerc'h, eun neventi a zigouezas. Eur Breizad, e hano Konan, o tont eus Breiz-Veur, a oa o paouez douaran gant e zoudarded. Paganed 'oant ha kenvroïz da Vrieg.\nKonan, o welet an abad santel gant e varo gwenn ha hirr, azezet war e garr evel war eun trôn, ar bleidi goue daoulinet dirakan o viret ouz ar venec'h da dostât, a lavaras d'e dud :\n- Sellet ta ! sellet ta !\n- Gwelet a reomp ! eme ar re-man, ken sebezet hag hen.\nKonan hag a oa deut da c'houzout e oa an den koz-ze eur manac'h, eur beleg kristen, marteze e genvroad, a lavaras d'ezan : « Tad, tad, ni ne fell d'imp kaout Doue-all ebet nemet da hini ! Red eo dit non badezi holl aman ! »\nEvel pa ne vije bet o c'hedal netra nemet ar ger-ze, evit digeri dor e brizon, Brieg a c'hourc'hemennas kerkent d'ar bleidi en em denn, hag a gomzas neuze laouen ouz Konan. Gourc'hemenn a reas d'ezan ha d'e dud yun epad seiz devez; epad ar seiz devez-ze, e kelennas aneze, ha d'an eizvet, e roas d'eze ar vadeziant.\nKoulskoude, an abad santel a dostae e dermen. Ar c'houec'hvet kantved a oa digor (510). Eur c'hannad a deuas da bark an derven da zigemenn da Vrieg mont da welet Rihgal a oa klanv.\nEn em gavet en Lez-Helion, ar manac'h a roas d'e genderv bara ar vue a bado da viken hag a lavaras d'ezan kenavo er baradoz. Dizro d'e vanati, ne zaleas ket da dremen e-unan. (1)\n(1) An devosion evit kentan pastor eskopti Sant-Brieg a zo bet neveaet gant an otrou Fallières, eskob er bla 1893. 'Barz 'n eul lizer kaset eur bla arôk da holl gristenien e eskopti, e roas urz d'ober eur gest, de sul ar Pantekost, en holl ilizou evit adsevel chapel sant Brieg, bet adgrêt dija e kerz ar XVt kantved, ha kouezet, kouls lavaret, en he foull.\nA-unan gant ar chapel e oe adsavet ar gouel. Gant sakridigez an ôtrou Dubourg, hirie arc'heskob ar Vretoned, e oe lidet an hini kentan, ar 16 a viz ebrel 1893. Aboue eo bet grêt bep bla, an eil zul goude Pask, herve gourc'hernenn an ôtrou Fallières.\nBue ar Venec'h\nAr Vretoned, pa zouarjont en Arvor, a oa dija kristenien; n'o devoa ken beleien nemet beleien-menec'h. Ar veleien-ze eo a brezegas ar fe d'an Arvoriz hag a roas dorn d'ar Vretoned da zevel eur Vreiz neve war zouar Arvor. 0 bue a oa rannet etre tri dra : al labour-spered, al labour-korf hag ar beden.\nKerkent hag eiz heur ec'h eent d'o devez; darn a yee da labourat koad; darn da labourat houarn. Pep-hini a re ar vicher a ouïe ar gwellan; nikun ne chome hep gonid e vara diouz c'houezen e dâl.\nAr venec'h speredekan a renke labourat gant o c'horf, kenkouls hag ar re-all. Da der heur, e teued d'ar manati hag e kroged el labour-spered; darn a studie, darn a skrive ha darn a rê skol, rak ouz pep manati e oa eur skol, ha ne oa nemet ar venec'h o skola ar vugale, en amzer-ze. Da c'houec'h heur, e kaned ar gousperou hag e vije koan : bara, lez, pesked, uou ha mel, setu ar bevanz pemdeziek; tamm kig ebet, nemet a-wechou, d'ar zul. Goude ar pred, e veze grêt ar pedennou diouz an noz, ha pep-hini a 'n em denne en e beniti, d'ober eur gourvez; eur c'holc'hedad foen, hep linsel na pallen, setu ar gwele; gourvez ennan vije grêt, hep diwiskan an dilhad.\nDa hanter-noz, e vezer dihunet hag ec'h eer d'an iliz da ganan an ofis; dizrei a rêr goude d'ober eun hun-all; kerkent ha goulou-de, e oa an eil sao, hag ec'h eer da bedi, betek ma teue an heur da stagan gant al labour-korf\nSetu aze ar vue kalet a renas ar zent koz a grouas ar vro-man. En de a hirie, tud berr-wel ha fallakr a glask, gwasan m'hellont, diskar ar pez o deus savet, en eur lakat ar Vretoned da dec'hel diouz al labour, diouz ar vro ha diouz Doue.\nMes daoust d'an dud-ze ha d'an amzer, Breiz-Izel ne varvo ket : ni chomo ar pez m'omp bel laket gant Doue.\nMicher hon zadou e vo hon micher; yez hon zadou e vo hon yez; Doue hon zadou e vo hon Doue.\nEus ar pez o deus anzavet, ne nac'hfomp netra; eus ar pez o deus krouet, a-unan gant an eskibien vras hag ar venec'h gwenn, n'ez ay netra e traou; kempenn, neveât ha kaeràt ar pez o deus grêt eo a fell d'imp, dre Hon Zalver Jezuz-Krist.


Timbroù Epira - Wikipedia\nUr vro rannet e daou war var vord ar Mor Ionian eo Epira : emañ Hanternoz ar vro e Su Albania, poblet gant ur vinorelezh a C’hresianed, hag ar peurrest eus Epira a zo anezhi ur rannvro a C'hres hiriv.\nBetek an 13 a viz C’hwevrer 1913 eo ar vro ur rann eus an Impalaeriezh Otoman.\nEtre 1912 ha 1916 eo bet renet Epira an Hanternoz gant ur gouarnamant gresian disuj ha dibadus, savet a-enep diviz ar gouarnamant ofisiel da reiñ ar vro d’ar Stad nevez Albania. Hennezh eo a savas ur velestradurezh postel emren hag a lakaas moullañ timbroù Epira, etre 1914 ha 1916.\nUn heuliadenn pevar zimbr (1, 5, 10, ha 25 lepta) a oa bet embannet e miz C’hwevrer 1914 e Chimarra. Skeudennaouet int gant penn-doubl un erer warnañ ur penn-marv hag eskern e kroaz. Istitlet eo "ΕΛΛ. ΑΥΤΟΝ. ΗΠΕΙΡΟΣ / ΕΛΕΥΘΕΡΙΑ Η ΘΑΝΑΤΟΣ / ΑΜΥΝΕΣΘΑΙ ΠΕΡΙ ΠΑΤΡΗΣ" (Epira c’hresian emren – Ar frankiz pe ar marv – Difenn hor bro"). Al lizhiri "ΣΠ" zo skrivet war an tu-gin, e-kreiz ur c’helc’hig glas. Kement-se zo berradur Spiromilios, penn-rener kêr Chimarra. Savet int bet gant an dorn war ar prim avat, n’eo ket mat-mat o ferzh neuze. Rouez ha priziet int avat, zoken pa lavar ispisialourien zo n’int ket timbroù gwir da vat.\nUr rummad a eizh timbr zo deuet er-maez e miz Meurzh 1914, gwerzhet etre 1 lepton ha 5 drakma an tamm. Warno an hevelep skeudenn : un den o bukañ un dra bennak gant ur fuzuilh dirak tud all o sellout outañ. « ΗΠΕΙΡΟΣ » a lenner war daou dimbr ha « ΑΥΤΟΝΟΜΟΣ / ΗΠΕΙΡΟΣ” war ar re all.\nE miz Eost e voe embannet un eil rummad timbroù hag a vrud dibarded ar vro : diskouez a reont holl banniel daou-liv Epira emren.\nKavet e vez an timbroù-se gant ar meneg "ΚΟΡΥΤΣΑ" (kêr Koritza).\nTimbr Epira aloubet gant Gresia\nGant Bro-Hellaz zo bet moullet timbroù dreistmoulet pa aloubas an arme Epira an Hanternoz e 1914. N’eur ket sur avat int bet implijet evit ar postañ lizhiri, met evit ar vrud nemetken.\nAdtapet diwar « https://br.wikipedia.org/w/index.php?title=Timbroù_Epira&oldid=1645825 »\nKemmoù diwezhañ degaset d'ar bajenn-mañ d'an 20 Mae 2015, da 15:52.


Petra 'zo nevez e brezhoneg evit an distro-skol 2021 ?\nPublié le 21/09/21 4:17 -- mis à jour le 21/09/21 04:17\nPetra 'zo nevez e brezhoneg evit an Distro-skol ? (Deiziataer Brezhoweb) : Petra 'zo nevez e brezhoneg evit an Distro-skol 2021 ? Setu ar pezh a vo kinniget deoc'h deoc'h gant Brezhoweb (levrioù, darvoudoù, teñzorioù an niverel...).\nDeiziataer Brezhoweb an distro-skol.\nPetra 'zo nevez e brezhoneg 'ba 'r vro evit an distro-skol 2021 ? Kinniget 'vez deoc'h gant skipailh Brezhoweb, un deiziataer bep miz 'vit lakaat war-wel al levrioù, an darvoudoù, an abadennoù radio pe ar videoioù nevez da welet e brezhoneg\nSkignet ‘vez an deiziataer-mañ deiz kentañ ar miz (nemet ar Sul). Hini miz Gwengolo zo bet skignet gant levrioù nevez "Ar Yerigoù" ha "Kure Brelevenez", video ar miz gant "Mab Ar Groufalo" da welet war Brezhoweb a-hed ar miz, ur festival 'ba Kemper e fin miz Gengolo, ur podkast radio, hag un displeger verboù enlinenn.\nDeiziataer miz Gwengolo da welet ivez war Brezhoweb (Istitlet e brezhoneg)\nMa faot deoc’h kas deomp traoù da lakaat war-wel (Levrioù, pladennoù, abadennoù Radio, pezhioù-c’hoari pe darvoudoù all…), kasit anezhe da : Brezhoweb – LBK, Servij kelaouiñ, 34 straed / rue du Danemark, 56400 An Alre / Auray


Heinrich Himmler - Wikipedia\n(Adkaset eus Himmler)\nPoltred eus Himmler e 1942\nHeinrich Luitpold Himmler (ganet d'ar 7 a viz Here 1900 e Munich ha marvet d'an 23 a viz Mae 1945 e Lüneburg), a voe e-touez pennoù galloudusañ an Trede Reich.\nMestr dibar an SS (Reichsführer-SS) e voe, ha mestr war holl servijoù polis Alamagn p'edo e penn der Deutschen Polizei, ar Gestapo en o zouez. Gwelet eo ivez evel ar Jahrhundentmörders (« muntrer ar c'hantved ») gant un nebeud speredoù alaman. Dre emlazh e varvas, kuit a vezañ paket ha barnet.\nKiriek e voe Himmler eus ar pep pouezusañ en oberenn distrujañ an eneberezh politikel en Alamagn nazi hag er renad-se, diazezet war ar spont er broioù aloubet. Mestr pennañ ar c'hampoù-tolpañ ha distrujañ e voe, hag aozer meur an "diskoulm diwezhañ".\nHarzadenn hag emlazhAozañ\nHimmler goude e emlazh d'an 23 a viz Mae 1945\nArgaset gant e gamaraded, klasket war e-lerc'h gant ar Gevredidi, Himmler a glaskas ul lec'h repu. N'en devoa ket prientet un darvoud evel hennezh da c'hoarvezout, prientet en devoa memestra ul levrenn soudard faos gant an anv "Serjant Heinrich Hitzinger". Gant ur strolladig e tec'has war-du Friedrichskoog d'an 11 a viz Mae, hep n'en devije ul lec'h repu resis en e spered.\nAdtapet diwar « https://br.wikipedia.org/w/index.php?title=Heinrich_Himmler&oldid=1788060 »\nDernière modification le 27 Meu 2018, à 06:55\nKemmoù diwezhañ degaset d'ar bajenn-mañ d'an 27 Meu 2018, da 06:55.


KDSK, Centre de Ressources Culturelles CeltiquesTeulioù : Ur skourr e St-Ervlan\nUr skourr e Bro-Naoned, lec'hiet e Sant-Ervlan\nGoude bezañ lakaet war-sav meur a gevelerezhioù abaoe 1999, krouiñ frammoù heñvel, e lec'h all e Breizh, a glot mat, hiziv an deiz, gant kempoell diorren al label « KDSK » hag he meizad « kreizenn liesvedia a zafar sevenadurel keltiek ».\nKrouiñ ur skourr KDSK e Naoned o vezañ e-touez o raktresoù war verr dermen o doa atebeien KDSK divizet studiañ, tro dibenn 2005-penn kentañ 2006, asambles gant kevredigezhioù sevenadurel breizhek all lec'hiet e Naoned, penaos staliañ ur skourr KDSK e-barzh Kreizenn Sevenadurel Yezhoù ha Sevenadur.\nEn ul lusk hollek e kemer perzh annezadur nevez ur skourr eus KDSK e Bro-Naoned : hini ur sevenadur breizhek bev-mat hag en e vleuñv e Liger-Atlantel ha kevre obererien sevenadurel strollet e-kreiz Yezhoù ha Sevenadur.\nDigoret eo bet skourr Bro-Naoned e miz Gwengolo 2008 !\nKaset e vez da benn kefridioù ar skourr-mañ eus KDSK o kenlabourat a-dost gant skourr diazez KDSK Gwened ; renet e vint ivez oc'h ober ul liamm gant an obererezhioù, ar buhezadurioù pe ar stajoù a vo aozet gant ar frammoù liesseurt a zo izili eus Yezhoù ha Sevenadur.\nEr bloavezhioù 2007 ha 2008 eo e oa bet kroget da vat gant al labour evit dont a-benn da zigeriñ ar skourr-mañ e miz Gwengolo 2008 : merañ an teulioù, prenañ ingal div skouerenn eus pep levr (unan evit Gwened, egile evit Naoned), enfredañ ha stummañ an teuliour a vo lec'hiet er skourr nevez-mañ, broudañ an hiniennoù hag an embannerien da brofañ teulioù...\nTost 10 000 teul kinniget e Sant-Ervlan\nHiriv an deiz eo tost sevenet ar palioù a oa bet termenet evit 2008 dre ma 'z eus war-dro 10 000 levr ha teul e kerz an arverien :\nskridoù e brezhoneg (hogos an holl broduerezh lennegel embannet hiriv),\nlennegezh breizhek e galleg,\nlennegezhioù ar broioù keltiek all.\nDiraeziñ an dalc'had war al lec'h a zo digoust ha digor d'an holl (amprestoù war goumanantiñ). Mod all e vez kinniget gant KDSK ober enklaskoù en he zalc'had, dasparzhet etre an daou skourr, dre ar Genrouedad.\nMeurzh, Merc'her, Yaou, Gwener : 10e-12e ha 14e-18e\nChomlec'h : 12bali-avenue de l'Angevinière\nPellgomz : 02 51 80 72 41\nKoust ur gartenn amprestañ\nHiniennoù : 15 euro/bloaz - Familhoù : 20 euro/bloaz\nLiseidi, studierien ha tud dilabour, tud a chom e St-Ervlan : digoust\nAr profoù levrioù, studiadennoù, kounskridoù war ar yezhoù keltiek a zo degemeret mat !


Teskad - Wikipedia\nAn teskad a zo ar pezhioùed chomet goude tremen an eosterien ha lakaet en ur bern pa 'z int bet klasket er parkoù. Pa ne vez ket mui a-bouez teskata evel ma rae ar beorien gwechall en deus miret ar ger teskad ar ster dre skeudennadur a roe dezhañ dija oberour Geriadur an Armerie e penn ar XVIIvet kantved.\nPeurliesañ e vez implijet teskad evit skridoù lakaet asambles evit bezañ moulet ken eo an teskad ur seurt levr, ennañ meur a destenn ha n'eus ket liammoù diabarzh etrezo evel kaout an hevelep danvez en un heuliad amzer. Gant un oberour pe meur a oberour e c'hellont bezañ bet savet. N'eus ket da veskañ un teskad testennoù gant un antologiezh, enni testennoù dibabet diwar ur yolc'h a oberennoù lennegel. Un doare lennegel dibar eo.\nTeskadoù dre gennadoù lennegelAozañ\nTeskad istorioù fentus\nTeskad sonioù ; teskad kanaouennoù\nKavet e vez ivez ar ger dastumad gant an hevelep ster, met implijet e vez peurliesañ evit un heuliadenn levrioù heñvel a-walc'h dre o stumm pe dre o gennadoù lennegel.\nEl levraouegoù e vez renablet an teskadoù skridoù dindan anv an oberour, ma 'z eus unan hepken pe dindan hini en deus klasket lakaat an testennoù asamblez, hemañ ar rener-embann, met n'eo ket renket ar rener-embann e live an oberourien.\nNiveret e c'hell bezañ pezhioù an dastumad hag un titl a c'hell bezañ roet dezhañ. An titl dastumad, an titl isdastumad, an niverenn a dle bezañ meneget e deskrivadurioù al levrioù hag an enrolladennoù. ita:antologia\nAdtapet diwar « https://br.wikipedia.org/w/index.php?title=Teskad&oldid=1890503 »\nKemm diwezhañ d'an 23 Kzu 2020 da 23:39\nKemmoù diwezhañ degaset d'ar bajenn-mañ d'an 23 Kzu 2020, da 23:39.


Pajenn:Morvan - Buez ar Zent, 1894.djvu/682 - Wikimammenn\nPajenn:Morvan - Buez ar Zent, 1894.djvu/682\nEunn devez m’edo eno o klevet ann offerenn, e remerkaz ar c’homzou-ma euz ann Aviel : « — N’o pezet nag aour, nag arc’hant, na mouniz enn ho kodell, ha pa’z eot enn hent, ne gasit ganehoc’h na bisac’h, na diou zae, na boutou, na baz ebed. » Kemeret a eure ar c’homzou-ze egiz pa vijent bet lavaret d’ezhan enn he bart he-unan, ha raktal e laoskaz he voutou hag he vaz, hag e tennaz he zillad ordinal evit guiska eur zae hirr, a glozaz enn dro d’he gorf gant eur gordenn. D’ar mare-ze edo o ren he eiz vloaz var’nn ugent.\nVar gement-se ec’h en em lakeaz da brezeg ar baourentez hag ar binijenn e peb leac’h, ha dre nerz he brezegennou e c’hounezaz da Zoue eunn niver braz a bec’herien. Hiniennou a c’houlennaz dont da zeski ganthan ar feson da erruout enn huela pazenn euz ar zantelez, ha Franses ho resevaz hag a skrivaz evitho eur reolenn a vuez.\nHervez ar reolenn-ma, e tlient bale ato diarc’henn, dougen eur zae hebken ha beva bepred divar ann aluzenn heb kaout morse netra var ho hano. Ar Zant a ieaz he-unan da Kom da ziskouez d’ar pab ar reolenn a vuez en doa skrivet evit he ziskibien. Hogen, ne oue ket selaouet da genta. Mes, enn noz varlerc’h, ar pab en devoue eunn huvre, hag enn huvre-ze e velaz iliz Latran prest da goueza ha Fransez o skora anezhi gant he ziouskoaz. Antronoz-vintin ec’h hastaz gelver ar Zant, ha goude beza he vriatet gant karantez, e lavaraz d’ezhan n’en doa nemed meuleudi da rei d’ar pez en doa great.\nFransez, o veza distroet da Asiz, a velaz niver he ziskibien o kreski kement a zeiz da zeiz ma renkaz, e nebeutoc’h eget tri bloaz, sevel ouspenn tri-ugent kouent evit ho loja. Ar Zanta ioa ken humbl ma felle d’ezhan ne vijent hanvet nemed ar Breudeur Bihan ; mes abaoue int anavezet e peb leac’h dre ann hano a Venac’h euz a Urs sant Fransez.\nAr zant-ma a zavaz eunn Urs all evit ar merc’hed, hag eunn all c’hoaz, hanvet Trede-Urs ar Binijenn evit ar re holl, goazed pe verc’hed, ne c’hellent ket kuitaat ar bed. Ar pez a glaske dreist peb tra oa lakaat ann dud d’en em\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/682&oldid=115409 »\nKemmoù diwezhañ degaset d'ar bajenn-mañ d'an 20 Mae 2018, da 09:57.


Ar jugeamant temerer - Wikimammenn\nAr jugeamant temerer\nL. Prud’homme, 1817 (p. 168-170)\n◄ Avisio an Aviel Ar jugeamant temerer Gourc’hemeno an Ilis ►\nAr Jugeamant temerer.\nJugi drouc eus on nessàn eo assuri en on speret e ra fall. Soupçoni eo doueti ep assuri. Ar jugeamant temerer eo an hini n’en deus quet a fondamant legitim. Ne varnet den, eme on Salver, evit na vezet quet barner oc’h-unan. Ar jugeamant temerer a so ur pec’het grevus hac infam, rac douguen a ra cassoni ha disprisanç d’an nеssàn. Opposet eo d’ar justiç, ha d’ar c’harite pere a c’houlen ma vezo interpretet favorablamant an douet a alfet da formi voar obero an nessàn. Evel-se e lavar on Salver : Tud hipocrit, perac ezoc’h en sourci eus ar blouzen en lagat o nessàn, en amser ma zeo creuvet o c’hini gant an treust ; da lavaret eo, evit petra e sourciet-u eus a affero ar re-all, ep songeal en o re oc’h-unan ? En em varnomp eta, diouallomp rac barn den re vuàn.\nSalomon ar furra eus an dud, rac recevet en defoa digant Doue an donæson eus ar squient, a eure en anaveout dre ar bed oll prest goude m’en defoa recevet an donæson-se. Diou blac’h a vuez fall a deuas d’en cavet evit prononç voar o c’hontestation. Unan a lavaras dezàn penaus pa voant assambles er memes ty e defoe ur map ; tri deiz d’ar goude e ben a vouilioudas ive eus ur map peini a vougas o cousquet er guele. Sevel a reas ep ober trous, quemeret a eure ma buguel ha laquaat e hini maro en e blaç. Ar plac’h all a soutene ne voa quet guir quement-se. Affer difficil, ep preuv, ep test, ha tremenet en noz. Salomon a c’houlennas ur ç’hleve, hac a brononças : Homàn a lavar, ar buguel beo eo ma hini ; eben a lavar, ma hini-me eo. Troc’het ar buguel en daou dam, ha reid an anter da bep hini. At fals vam a voa contant eus ar jugeamant-se ; mæs ar guir vam a santas e c’hentraillo dispennet, hac a gonjuras ar Roue da rei quent ar buguel antier d’an hini en ravisse diganti, evit na vige partaget. Neuse e voe anaveet ar guir vam, evel ar furnez a beini e voa en em serviget Salomon evit e anaveout. Roet e voe dezi e buguel. An Tado santel a lavar penaus an diou blac'h-se a represant an differanç a so entre ar pastoret legitim hac ar fals Beleyen.\nAdtapet diwar « https://br.wikisource.org/w/index.php?title=Ar_jugeamant_temerer&oldid=118080 »


Les coquillettes / Sophie Letourneur (2013) | Korn an dudi\nLes coquillettes / Sophie Letourneur (2013)\nPosted: 6 Mae 2013 in Sinema\nA wechoù ne ouezer ket re perak ez eer da welet ur film.\nN’am boa netra ispisial d’ober an noz-mañ, ur c’harned tikedoù a zo ganin (da implij buan a-walc’h ouzhpenn-se) er C’hae Dupleix (a skign filmoù talvoudus peurliesañ), hag en em lâret on neuze « perak pas ? », just o welet an titl hag ar skritell (al lugan farsus hag ar prizioù resevet). Seblantout rae farsus.\nRanket ‘m bije prederiañ un tamm a-raok mont-tre marteze.\nNe oa nemet ur paotr er sal (me) ha komprenet ‘m eus buan a-walc’h perak. 😦\nUr film graet gant merc’hed hag evit merc’hed eo Les coquillettes, sevenet gant Sophie Letourneur.\nTeir flac’h eus bed ar sinema a ya d’ur festival filmoù e Italia, ha bec’h dezhi da riboulat, da lonkañ, hag ur wech mezv, da gaout c’hoant fouzhañ gant ar c’hentañ paotr o tremen…\nSophie Letourneur, Camille Genaud ha Carole Le Page a c’hoari int-i o-unan o rolloù gwirion, daoust ma ne soñj ket din e vije bet bevet gante er vuhez gwirhanter an darvoudoù a c’hoarvez er film. Erfin, spi ‘m eus ‘vite atav.\nDav eo ansav eo farsus a-walc’h ar film er penn-kentañ, gant traoù gwelet mat, met kavet ‘m eus ar fent pouner a-wechoù (dre chañs n’eo ket hiroc’h ar film, un eur ha kard). Ha dre ma’z eo didalvoud da vat ar peurrest, ne chom ket kalz tra…\nKalz fent a reont war o c’houst, ar pezh a zo ral a-walc’h evit bezañ meneget.\nDa glozañ, lakaomp n’eo ket displijus arvestiñ ouzh Les coquillettes rak c’hoarzhet ‘vez kalzik, met ne zegas netra ar film d’am meno.\nNe alifen ket anezhañ d’ar baotred e mod ebet. Nemet d’ar merc’hed o dije c’hoant c’hoarzhin o sellet ur gomedienn skañv etre mignonezed.\n6 Mae 2013 da 9:43 PM\nAr filmig brudañ na ro ket din c’hoant gwelet ar film, doare da gomz ar merc’hed a seblant displijus kenañ (c’hoari a reont mat?)…\n13 Mae 2013 da 3:58 PM\nC’hoari a reont mat ar merc’hed “diwar-c’horre”. Drouk on marteze met sur walc’h n’o deus ket bet diaesterioù da c’hoari ar roll…\nBride Stories, 1 / Kaoru Mori


Foulk II - Wikipedia\nFoulk II a oa kont Anjev en Xvet kantved. Kont Naoned e voe ivez, ha dug Breizh e-pad 4 bloaz, dre vras etre 942 ha 960. Mab e oa da Foulk Iañ ha Roscille Loches.\nKentañ anv zo anezhañ a zo en ur garta a-berzh e dad e 929, gant e vamm hag e vreur Guy. E miz Eost 941 e sinas ur garta all gant e dad, ha moarvat e voe kont prestik goude. Emglev a oa etrezañ ha skourr ar Robertizien, ha bec'h a veze etrezañ ha konted Bleaz.\nDiv wech e timezas. Da gentañ e 937 d'ur briñsez anvet Gerberga, ha n'anaver ket.\nGoude pa varvas Alan II, dug Breizh, en 952, e timezas Foulk gant e intañvez. Evel-se e lakaas e grabanoù war gontelezh Naoned en anv e lezvab Drogon.\nMervel a reas ar bugel e 958, ha diskred zo bet war al leztad. Kont Naoned e voe Foulk betek 960, ha neuze eo Hoel Iañ, mab Alan Barvek, an hini a voe anvet da gont Naoned.\nRankout a reas lezel kêr Saumur gant Tepot an Trucher, kont Bleaz. Ne voe adkemeret kêr gant konted Anjev nemet kant vloaz war-lerc'h. Tennañ a reas Méron digant Gwilherm III, kont Poatev.\nDaoust d'an toulladig torfedoù lakaet war e gont e seblant bezañ bet ur priñs troet gant an arzoù hag ar varzhoniezh.\nDiwezhañ keloù zo anezhañ a zo e miz Gwengolo 958, pa voe bodet konted Bleaz hag Anjev gant aotrouien a Vreizh. Er vodadeg-se e voe anvet da gont naoned, ha da zug breiz zoken.\nE miz Gwengolo 960 e oa e vab Jafrez an hini a oa kont Anjev. Mervel a rank bezañ graet etre keit-se.\nE bried GerbergaAozañ\nDimeziñ a reas e 937 d'ur briñsez anvet Gerberga, ha n'ouzer ket gwall dra anezhi, nemet e varvas a-raok 952, ha n'eus roud ebet eus anv he zud en dihelloù. Hervez ur vartezeadenn e vije bet merc'h da Ratburn Iañ, beskont Vienna, ha da Gerberga. Ratburn a oa mab Berillo, beskont Vienna, hag Ermengarda, merc'h da v-Boson, roue Provañs. Kement-se a c'haller soñjal abalamour ma tegouezh neuze anvioù Gerberga hag Ermengarda e tiegezh konted Anjev, dre ma oa darempredoù mat etre Bourgogn hag Anjev. Ur brouenn n'eo ket avat, rak doareoù all zo da zisplegañ donedigezh an anv Ermangarda. Hag un anv paot a-walc'h e oa Gerberga.\nHervez ur vartezeadenn all e vije bet merc'h da Jafrez, beskont Orleañs, ha da Ada. Da neuze e komprener gwelloc'h donedigezh an anv Jafrez e-touez konted Anjev, ha penaos e voe legadet kontelezh Gâtinais.\nBugale o doe Foulk ha Gerberga :\nJafrez Iañ Grisegonel († 987), kont Anjev war-lerc'h e dad.\nGuy († 994), eskob Puy-en-Velay.\nAdelaid Anjev (945-50 † 1010 ou 1026), anvet ivez Blanche, dimezet meur a wech :\nen 967 da Étienne de Brioude, beskont Gévaudan\nwar-dro 975 da Raymond (V) († 978), kont Toulouse\nen 982 da Loeiz V († 987), roue Bro-C'hall, met dispartiañ a eurejont buanen\nen 984 da Gwilherm Iañ († 993), kont Provañs.\nhag ivez moarvat Adela, dimezet da Gaoter Iañ, kont Vexin, Valois hag d'Amiens. Ma kreder e c'hallfe Adèle bezañ merc'h da Foulk II eo abalamour ma erru an anvioù Foulk, Jafrez, ha Guy e-touez bugale Gaoter hag Adela.\nDre fazi eo ez eus bet roet dezho bugale all:\nDreux, pe Drogon, a vije bet eskob ar Puy war lerc'h e vreur, met ne gaver ket an anv-se e roll an eskibien en Xvet kantved, ha moarvat ez eus bet kemmesk gant Drogon Breizh, mab da Roscille Bleaz hag Alan Barvek, lezvab Foulk II pa zimezas dug Anjev da Roscille Bleaz intañvez Alan Barvek.\nHumbert le Veneur, meneget gant Mabille e 1871, met n'eus roud skrivet ebet a gement-se\nBouchard le Vénérable († 1007), kont Vendôme, meneget gant Mabille ivez en 1871, met sklaeraet eo bet an afer abaoe.\nPa intañvas Foulk ec'h addimezas e 954, da Roscille Bleaz eta, ha hi intañvez Alan II (Alan Barvek), dug Breizh ha kont Naoned, ha c'hoar da Tepot an Trucher, kont Bleaz.\nChronique des Comtes d'Anjou, skrivet gant ur manac'h anjevat etre 1100 ha 1140, war c'houlenn Foulk Rekin ; meneg zo eus Foulk II.\nLa légende dorée des Comtes d'Anjou, Christian Thevenot, Olivier Orban, Paris (1991) (ISBN 2-85565-624-9)\nPatrick Van Kerrebrouck, Nouvelle histoire généalogique de l'auguste maison de France, lev renn gentañ : La Préhistoire des Capétiens (gant Christian Settipani), 1993.\nAdtapet diwar « https://br.wikipedia.org/w/index.php?title=Foulk_II&oldid=1482148 »\nDernière modification le 5 Ebr 2013, à 00:03\nKemmoù diwezhañ degaset d'ar bajenn-mañ d'an 5 Ebr 2013, da 00:03.


Kêr ar skiantoù - Breton\nVous êtes ici :Accueil Kêr ar skiantoù\nE fin ar XVIIvet kantved, pa oa bet krouet al liorzh-louzawouriezh en Ospital ar Morlu e Brest, e voe kroget gant an enklask skiantel e beg Penn-ar-Bed.\nE-kerzh an dekvloaziadoù da-heul ez eas kuit nouspet ergerzhadenn eus kaeoù ar Penfell war-zu ar broioù pell. E-giz-se e oa bet Commerson, de Bougainville, La Billardière, Lapérouse ha re all o prientiñ o beajoù e Brest. Diwar levezon spered ar Sklêrijenn, kaset war-raok gant Akademiezh roueel ar Morlu etre 1753 ha 1792, e oa bet broudet ar c’hoant d’anaout gwelloc’h ar bed ha diazezet un dro-spered a gaver e meur a ziskiblezh hiziv an deiz c’hoazh.\nE Liorzh an ergerzherien a zo ur gwel-kaer ac’hano war beg ar Penfell, evit reiñ ton d’ar re gentañ o doa lusket an enklask e tiskouezer o c’havadennoù war dachenn ar plant en un doare ijinus. Delc’her a ra Mirva louzawouriezh broadel ar Stangalar gant al labour boulc’het gant an dud-se. Staliet eo e-kreiz ur park publik 31 hektar dezhañ, en un draoñienn gwarezet. Ober a ra an aozadur-se, abaoe ma oa bet krouet e Brest e 1975, war-dro ar plant a zo en arvar da vont da get, dreist-holl ar re a zeu eus an inizi meurvorel. Eno e vez gounezet pe miret e skornerezioù ouzhpenn 1 700 spesad, gant-se ez eus gant Mirva Brest unan eus an dastumadoù brasañ er bed evit a sell ouzh ar plant en arvar da vont da get.\nHa pa n’he deus ket gellet Akademiezh roueel ar Morlu e Brest padout war-lerc’h an Dispac’h Bras, he deus degaset c’hoant d’ar remziadoù a zo deuet goude da vont war hent an avantur skiantel, ha lezet he deus war he lerc’h, dre he levraoueg, un dastumad levrioù hag a zo aet d’ober diazezoù Servij istorel an Difenn a zo staliet war ar porzh-kenwerzh. Dont a ra kalz enklaskerien da furchal en dastumad dielloù talvoudus-se.\nTostoc’h ouzh hon maread, en eil lodenn an XXvet kantved, e teuas Skol-veur Breizh-Izel hag Efremor, Ensavadur Frañs an enklaskoù evit korvoiñ ar mor, d’en em staliañ ha da dapout lañs, ar pezh a lakaas Brest da vezañ unan eus ar c’hreizennoù pennañ er bed evit a sell ouzh anaoudegezh metoù ar mor. Nevesoc’h zo c’hoazh e oa bet krouet, e diabarzh an SBI, Ensavadur Skol-veur europat ar Mor, a gemer perzh el lusk-se. En deiz a hiziv e kaver tost da 70 % eus an enklaskoù e Frañs war dachenn ar morioù war ribloù Morlenn Brest, lec’h ma vezer troet da studial mor an Hirwazh koulz hag an takadoù polel. Ingal a-walc’h e vez degaset barregezhioù nevez hag a zeu da binvidikaat ar rouedad-se a ra war-dro an danvez a-fet spesadoù loened, an energiezhioù mor, saotradur an aodoù pe an hin a ya war dommañ.\nEvit echuiñ, pa’z eus lusk gant an enklask e Brest, pa’z eo liesseurt hag uhel e live, e c’heller bep bloaz disklêriañ eno tost da zaouzek breved, meziant pe merk, hag ivez sinañ ouzhpenn 200 kevrat ijinerezh pe kenwerzh gant embregerezhioù rannvroel, broadel pe etrebroadel.\nE Brest ez eus ivez ul lec’h kaer ha brudet ma vez lakaet an holl draoù-se war wel en un doare skiantel ha pedadogel. Al lec’h-se eo Océanopolis, ar park evit ober anaoudegezh gant ar morioù, ennañ tri favilhon gouestlet d’an ekosistemoù polel, trovanel ha kerreizh, hag abaoe 1990 e teu a-benn, gant un hanter-kant akwariom bennak, da blijout d’ar muiañ a dud anez koll e berzhioù skiantel strizh a oa bet diazezet gant ar re o doa savet anezhañ.


Emission Sinema : Le jeune Karl Marx\nEmission Sinema - Episode diffusé le 24.11.2017\nSIN-171124-LE JEUNE KARL MARX.docx\nUr film sevenet gant : Raoul Peck (2017).\nGant : August Dielh, Vicky Krieps, Olivier Gourmet (1e58).\nHa tro ho peus bet da lenn Manifest ar strollad komunist pe Ar C'hapital ? Moian zo deoc'h henn ober c'hoazh, rag oberennoù Karl Marks n'int ket diamzeret-tre. Gwelet hon eus da betra o doa troet, ha mar bez anavet ar gwez diouzh o frouezh e vehe peadra da ziwall douzh ar pezh a oa bet koñsevet e spered an den-se, Karl Marks, hag en doa respontet da levr Proudhon, Philosophie de la Misère gant ur flemmskrid berr : Mizer ar filozofiezh. Mez un dra vad eo klask kompren ar pezh en doa maget preder Marks, ha petra ha penaoz e oa daet an den da sevel kentañ teorienn don ha skiantel diwar-benn ar Labour.\nGanet e oa bet Karl Marks e 1818 e Trev (en Alamagn) ha marvet e 1883 e Londrez. Eñv en doa bet tro d'ober meur a vicher, da skwer kazetenner pe filozofer, mez anavet eo dreist-oll evid boud prederiet war ar mod da gas an dispac'h da benn. Pa oa kazetenner en Alamagn eo e oa daet dezhañ an c'hoant da gompren gwell penaoz e yae ar bed ekonomikel war-raog. A-gaoz d'e skridoù dispac'her e oa bet argaset gant gouarnamant ar Prus ha setu perag e oa waet da chom da Vreizh-Veur, e Londrez, gant e vaouez Jenny. Seizh a vugale o doa bet asamblez, pewar a varvas yaouank a-walc'h.\nBoud e oa an Alamagn neuze bro meur a filozofer brudet : Kant, Hegel, Feuerbach... Karl Marks en doa tennet e vad anezhe sur a-walc'h, ha pa vehe hebkén evid troiñ kein d'an "idealizm alaman", ar pezh en doa graet. Studïet en doa dispac'h gall 1789 ha heni 1848. Ne wele ar relijion nemed evel "opiom ar bobl". Mez maget e oa bet e breder ive gant ar chañchamantoù braz a oa degouezhet er gevredigezh en XIXved kantvlead : ar greanterezh é sevel a-vraz hag é tennañ beteg re war nerzh-labour peizanted kuitaet ar maezoù gante evid moned da c'hounid o c'hreun e kêr. Etretant en doa graet anaoudegezh gant Friedrich Engels, mab ur greantour a Vro-Saoz, hag en doa studïet penaoz e veze gwasket ar labourizion en uzinioù, e Manchester ha rac'h.\nDaet e oa Karl Marks da grediñ ne oa ket mui un dornad tud hebkén hag a c'hellehe chañch penn d'ar vazh mez ar "masoù poblel", ha termenet en doa e vehe an tàerder benveg an dispac'h, kent ma vehe staliet "diktatoriezh ar proletariad". En XXved kantvlead eo e oa bet savet meur a strollad politikel diwarne, ha gouied a raomp bremañ ar pezh a zo daet da-heul. Meur a zispac'h dre ar bed zo daet diwar ar marksizm, mez an heni pouezusañ zo sur a-walc'h heni miz Here 1917 er Rusi.\nNe oa ket an oll dud bennigerion Lenin pe Stalin en o amzer, evel ma oa bet Aragon pe Eluard. Skrivagnerion zo a ouie hag a lâre pesort ifern ha n'eo ket paradoez a oa en tu arall ag ar "ridew houarn". Armand Robin e Breizh, dre chelaou douzh ar radio sovietel, a ouie meur a dra. Mez gant ar perestroika lañset gant Gorbatchev e 1989, pa oa bet digoret lod ag an dielloù rus, e oui an dud ne oa ket ar c'homunizm-se nemed un diktatoriezh ag ar re terruplañ, gant milionoù a dud toull-bac'het, boureviet, lazhet pe kaset d'ar Siberi, er pezh a oa bet taolennet gant Solyenitsine evel "Enezeg ar Goulag".\nC'hwitet taol Marks neuze evid kavoud ur gevredigezh justoc'h ha liproc'h. Nawazh, piw a c'hell lâred e ya mad an traoù gant an denelezh hiziw, pa ya ogozig oll binvidigezh ar bed gant un dornad tud hebkén ? Pezh diskloum d'ar problem-se ? Penaoz ober ?\nJean-Claude Le Ruyet.20171124a.239F.


Bremañ - Niv. 393 394\nSkeud Moloch Er mareoù kent e kinnige meuriadoù ar gouelec’h aberzhioù d’un drougael. Moloch a veze graet dioutañ. Goulenn groñs a rae ma vefe devet maouted, leueoù, dañvadezed, laboused ez vev en e enor… Ha bugale ivez. Kreñvaet e oa e c’halloud a-feur ma ruilhe daeroù war divjod o mammoù. Gant diorren ar skiantoù hag ar preder hor bije gellet soñjal e oa echu renad Moloch. Touellet omp bet. Cheñchet eo bet anv al loen kriz. Broadelouriezh eo e anv nevez.\nEr bloavezhioù 1910 e rae berzh komzoù diboell an drougael. Soñjal a rae da vicherourien Frañs e oa micherourien Prusia o enebourien douet. Soñjal a rae da gouerien Prusia e oa kouerien Frañs o enebourien douet. Mouget e oa an divizoù gant an huchadennoù. En tousmac’h-se e save mouezhioù a zifenne ar peoc’h, hini Jean Jaurès en o zouez.\nEn e levr Les Thibault e tispleg Roger-Martin du Gard pegen diaes e oa kefridi Jaurès. Penaos kendrec’hiñ an dud gant arguzennoù fur pa vez tapet o speredoù gant ar follentez? Deuet eo da vezañ Jaurès un dudenn istorel ha lennegel. Siwazh! Ne oa ket an orator milvrudet kreñv a-walc’h evit enebiñ ouzh azeulerien Moloch. Fellout a rae dezho aozañ loskaberzh pobloù Europa evit ma tiwanfe un urzh nevez, kempouezet hervez o youl.\nE Breizh, kizellet e greunvaen monumantoù ar re varv e lenner anvioù ar verzherien. Ra vo adroet o mouezh dezho dre oberennoù skrivagnerien ar vro.\nKorsika: peseurt statud evit an annezidi?\nUr statud dibar evit annezidi Korsika? Emañ ar mennozh oc’h ober e hent.\nBreizhEire: Iwerzhon ha Breizh dorn-ha-dorn\nNevez zo e oa bet savet ar gevredigezh BreizhEire gant Bretoned en Iwerzhon.\nUr master war glad ha sevenadur Okitania\nUr master war glad ha sevenadur Okitania a c’heller tremen e Skol-veur Tolosa.\nMoged al liorzhoù\nTud zo a aoz butun-struj diwar delioù hortensia. Dañjerus eo evit ar yec’hed.\nMarc’had treuzatlantek: gwirioù ar Stadoù hag ar geodedourien en arvar\nKaoz a vez kalz eus an emglev marc’had treuzatlantek etre Europa ha SUA.\nBerzh ar Front National, kleñved ar vuhez a-stroll\nBerzh e ra muioc’h-mui strollad ar Front National en dilennadegoù e Frañs.\nRaktresoù adframmañ Breizh: ur sell a-dreñv, 1945-2014\nKinnigoù liesseurt zo bet graet evit frammañ Breizh en ur mod all abaoe 1945.\nLigériens, Bretilliens, “Bretons”, Haute-Bretagne…\nLigériens, “Bretons”, Haute-Bretagne... Drougimplijet e vez an anvioù-se re alies.\nTeuliad ar miz: 1914-1918, testeni hor skrivagnerien\nNeolitik dre ar brezhoneg\nGweladennoù arkeologel zo bet graet e brezhoneg e Bro-Dreger.\nAr Redadeg... Penn-da-benn!\nTesteni Maksim, kemeret perzh gantañ e skipailh kreiz Redadeg 2014.\nIshiwara: an den a zigoras an Eil Brezel bed\nHa goût a rit piv e oa ar Jeneral Ishiwara? Maget en doa tan an Eil Brezel bed.\nAr film Cesare deve morire gant Paolo ha Vittorio Taviani, savet e 2012.\nSeurfiñ e Breizh a c’heller ober, e Beg an Dorchenn evel-just hag e lec’h all ivez.\nMilendall ha Bizied Eva gant Yann-Fulub Dupuy, Ar Waremm Vras gant Youenn Kervalan...\nUr bajennad titouriñ hag alioù fur evit ar pemdez, gant ConsoBreizh.\nUl lizher diwar-benn an abadennoù radio ha tele a ra gant brezhoneg ha galleg.\nDonemat e fest an Ifern (baradoz ar vetalourien)\nFestival an Hellfest e Klison zo deuet da vezañ baradoz ar “vetalourien.”\nDivizoù etre ar c’hrouer hag e grouadell


Ur mizvezh e Tôkyô - Yoroshiku ! e brezhoneg\nUr mizvezh e Tôkyô\n17 décembre 2016 impou\n♪ Kenavo, ken ar wech all\nKas a ran ma nec’h ha ma esper ganin\nPa’z in en-dro, ur mousc’hoarzh war ma muzelloù, sevenet e vo ma huñvre ♪\nSetu… ur mizvezh zo e oan erruet e Tôkyô goude 18 eurvezh e-bourzh ur c’harr-nij. Dija ! Tremen a ra buan an amzer ! C’hoant ‘moa ober ur bilañs diwar-benn ar miz kentañ. Hop, deomp dezhi !\nNe oa ket aes e penn-kentañ miz dû. Ne oa ket gant ar bro rak bro Japan eo bro ma c’halon. Amañ, emaon er gêr, tout an traoù zo normal evidon. Met ne oa ket aes gant ma statut. N’on ket ken un tourist. Emaon o chom amañ bremañ. Ha n’eo ket memestra !\nAraok e c’hellen mont un tammig e pep lec’h, pell, gant an tren. Aes e oa ha marc’hat mat ivez gant ar JR Pass. Echuet eo bremañ ! Gallout a ran beajiñ evel just, met ker kenañ ! Ma ‘meus c’hoant beajiñ e vefe gwelloc’h mont gant ur c’harr-boutin… pe ur c’harr-nij peogwir ez eus meur an aergompagnunezh « low cost » amañ. Kaer eo ivez ar metro. Setu perak ‘meus prenet ur marc’houarn. Plijout a ra din kalz ober pourmenadennoù gantan.\nBremañ e c’hellan keginañ ivez. Bihan eo ma c’hegin met gallout a ran ober traouig memestra. Siwazh, frouezh zo kaer. Al legumaj zo marc’had mat eüruzamant. Dizoloiñ a ran legumaj nevez (skrivañ a rin ur pennad diwar-benn al legumaj diwezatoc’h) ha dedennus eo gouzout penaos eo ret debriñ al legumaj-se, eus pelec’h eo al legumaj-mañ… Ne ‘meus ket c’hoant prenañ legumaj ha frouezh eus departamantoù skignet gant an nukleel.\nGwelloc’h eo an traoù ganin bremañ. Deuet eo aesoc’h !\nGraet ‘meus traoù fentus e-pad ar viz kentañ mañ :\nBet on bet er c’haraoke gant mignoned. Skrivet e vo ur pennad ganin diwezatoc’h diwar-benn ar c’haraoke peogwir disheñvel eo eget e Bro C’hall. Amañ, e bro Japan, fentus kenañ eo. N’eo ket kaoc’h kazh ! Kanañ a rez mat ? Kanañ a rez fall kenañ ? N’eo ket strikt ! An holl zo amañ evit kaout fent ! Plijout a ra din kalz mont er c’haraoke !\nBet on bet er sinema ivez. Ar film kentañ a oa « Al loened marvailhus ha beaj ar strobineller « , « Les animaux fantastiques » e galleg ha ファンタスティック・ビーストと魔法使いの旅 e japaneg. Istoar Norbert Dragonneau, skrivagner ul levr studiet e Kerambreoù (Harry Potter). Tu a oa sellout ouzh ar film e saozneg, trugarez d’ar Japan ! Plijout a rae din ar film-mañ. Fentus ha brav e oa.\nAn eilvet film a oa « 疾風ロンド, Shippû Rondo. N’ouzon ket penaos e vez lâret e brezhoneg. « Barr-amzer ronde » (ronde evel e sonerezh) ? Istoar Kuribayashi Kazuyuki, klasker en ul laboratouer e skol-veur. Labourat a ra war un arm gant bakterioù (enep al lezenn). Un devezh, an arm zo laeret. Mat eo ar film. Farsus eo, gant kalz farsig-farzoù. Abe Hiroshi zo fentus kenan.\nDebret ‘meus kalz a traoù ivez, evel just. Curry, sushis, râmens, gyôzas, krampouezh, skornioù… Mat tre e oa ! Met gwelloc’h eget gerioù… fotoioù ! !\nNe ‘meus ket graet kalz a traoù evit kregiñ, met n’eo ket strikt, graet ‘meus traoù pouezhus evidon !\nN’eus ket « ur japan ». Kalz Japan(où) zo ! Ma beaj, da veaj, o beaj… tout ar beajoù zo disheñvel. Kroget eo ma beaj abaoe ur miz… Penaos e vo ?\n♪ : « Haruka » – Greeeen\n2 thoughts on “Ur mizvezh e Tôkyô”\nAr c'hantread dit :\nN’ouzon ket peanso e lavarer « Bloavezh mat » e brezhoneg met hetiñ a ran ur bloavezh mat dit e Bro-Japan. N’anavezan tamm ebet ar vro met ma raktres beaj hañvezh 2017 eo. A-drugarez dit e c’hellin rakwelout tamm-pe-damm ar pezh a c’hortoz ac’hanomp ! Ul lenner feal e vin eta !\nimpou dit :\n25 février 2017 à 0 h 52 min\nTrugarez dit !\nMa digarez, tout ar blog e brezhoneg zo… toast marv! Ret eo din skrivañ ha skrivañ c’hoaz !\nPegoulz e vi gwelet eno ? Gouzout a rez dija ?\nRépondre à Ar c'hantread Annuler la réponse.\n© Yoroshiku ! Degemer Contact


Ar Sindrom Immuno Digresk Akuizitet (SIDA), pe azoniad an hangaezivig arzeuat (HAZA),,, zo anv un hollad arouezioù a c'hoarvez goude distruj kalz kelligoù eus ar reizhiad immunizel gant ur retroviruz anvet VID, pe VIHAD (viruz an hangaezivig arzeuat denel). Ur bandemiezh a zo er bed abaoe fin ar bloavezhioù 1970.\nArouez ar stourm a-enep d'ar SIDA.\n3 An treuzkas\n5 Dizarbenn ha mezegañ\n6 Ar SIDA en oberennoù e brezhoneg\nE brezhoneg e reer gant ar berradur HAZA (brezhoneg azoniad an HAngaeZivig Arzeuat), gant SIDA (galleg Syndrome d'Immuno-Déficience Acquise), ral a wech gant ar berradur e saozneg AIDS (Acquired Immune Deficiency Syndrome).\nDistrujet eo kalz kelligoù eus ar reizhiad immunizel gant ur retroviruz. Ar SIDA eo pazenn ziwezhañ ar c'hontammadur gant ar viruz-mañ. Digreskiñ a ra efedusted ar reizhiad immunizel. Echuiñ a ra gant marv an organeg tizhet, war-lerc'h barradoù kleñvedoù koulzelour. Meur a retroviruz a ro ar sida. Pep hini a gontamm ur spesad resis. Viruz immuno digresk an den (VID pe VIHAD e brezhoneg, VIH e galleg hag HIV e saozneg) eo ar brudetañ. Kavout a reer ivez, da skouer, Viruz immuno digresk ar marmouzien ha Viruz immuno digresk ar c'hizhier. Kaoz a zo amañ eus SIDA an dud.\nTri doare zo da bakañ ar c'hleñved-se :\nDre ar seks, an hini pennañ ;\nDre ar gwad. Da skouer evit an implijerien strinkelloù drammet, an dud zo re danav o gwad, an dud a resev gwad treuzskuilhet hag an dud a labour war dachenn ar yec'hed ;\nEus ar vamm d'ar bugel. Gallout a ra c'hoarvezout in utero e-doug sizhunvezhioù diwezhañ ar vrazezded, da vare ar gwilioud peotramant pa ro bronn d'ar bugel.\nUr bandemiezh zo en em ledet adalek diwezh ar bloavezhioù 1970. Graet en deus eus ar c'hleñved-se ur gudenn yec'hed er bed a-bezh. E 2009, an AVERT a istime e oa 33,3 milion a dud er bed a veve gant ar SIDA, gant 2,6 milion a dud nevez kontammet ouzhpenn bep bloaz hag 1,8 milion a varvioù bep bloaz E 2007, UNAIDS a istime e oa 33,2 milion a du klañv gant ar sida ar bloaz-se. Disklêriañ a rae e oa bet lazhet 2,1 milion a dud e-pad ar bloaz, en o zouez 330 000 bugel, ha 76% eus an dud a oa marvet e broioù Afrika du. Hervez danevell UNAIDS 2009 e vefe bet kontammet 60 milion a dud er bed, gant war-dro 25 milion a dud varv, ha 14 milion a emzivaded e broioù su Afrika hepken abaoe deroù ar bandemiezh..\nEmgefread eskemm strinkelloù e Pariz.\nDizarbenn ha mezegañAozañ\nKemer diarbennoù, evel implij stevelloù, ar reizh sur, pe implij strinkelloù naet, eo an doare wellañ da stourm ouzh ar c'hleñved rak n'eus vaksin ebet hiziv an deiz da wareziñ an dud diouzh ar viruz-se, hag al louzaouerezh a-enep d'ar viruz ne ro ket an tu da bareañ. Daoust ma'z eo efedus a-walc'h, ne ra ken pellaat donedigezh ar bazenn « sida », dre c'houstadikaat paotadur viruz ar SIDA e diabarzh an organeg. Ouzhpenn ez eo ker-kenañ al louzaouerezh, hag abalamour da se ez eo diaes da implijout e diavaez ar broioù diorroet a c'hell paeañ anezhe. Er broioù o tiorren, ouzhpenn 95 % eus an dud klañv n'o deus tamm louzaouerezh efedus ebet hiziv an deiz. Abalamour da se eo en deus graet an ONU eus ar stourm a-enep SIDA, dre e brogramm ONUSIDA, unan eus e balioù pennañ.\nAr SIDA en oberennoù e brezhonegAozañ\nJo, un vandenn-dreset gant Derib embannet gant Keit Vimp Bev.\n↑ Lec'hienn Kreizenn ar geriaouiñ\n↑ 2,0 ha2,1 (br)KIS 396, 1991\n↑ Geriadur Monfort, 1998\n↑ Geriadur Ménard, 2012\n↑ (fr)Classification des Retroviridae, Anne Decoster, p 2\n↑ (fr)Virologie - Rétrovirus humains, Jean-Marie Huraux, Henri Agut, Anne-Marie Fillet, Vincent Calvez, Vincent Thibault, Agnès Gautheret-Dejean, Anne-Geneviève Marcelin, Claire Deback, p 114.\n↑ Worldwide AIDS & HIV Statistics, 2009\n↑ Thomas Lengauer, André Altmann, Alexander Thielen, Rolf Kaiser, "Chasing the AIDS virus", 2010 Communications of the ACM, levrenn 53, Nnn 3, p 66\nAdtapet diwar « https://br.wikipedia.org/w/index.php?title=SIDA&oldid=1977050 »\nKemm diwezhañ d'an 6 Meu 2022 da 10:59


A-benn disadorn e loc’ho ar pevare Redadeg evit ar brezhoneg : eizhteiz noz ha deiz war an hentoù evit yezh hor bro. Evel-just e redo zili ha mignoned Ai’ta ! evit ar brezhoneg e meur a lec’h : e Ploubêr (Treger – kilometr 50 disadorn da 22e26), e Roazhon (kilometr 331 dilun da 5e51) hag e Groñwel […]\nGalv Ai’ta! d’ar geodedourien, strolladoù politik, sindikadoù, kevredigezhioù…\nAr strollad Ai’ta ! hag a labour evit difenn ha broudañ ar brezhoneg a zo o sevel ur pezh darvoud fest ha stourm a vo dalc’het d’an 8 a viz Even 2014, er menezioù Are, e Plouneour-Menez. Pal an darvoud-se eo goulenn groñs ma vo krouet ur chadenn skinwel a roio o flas gwir d’hor yezh […]\nKentañ emvod Ai’ta! Treger dimeurzh en Lannuon\nKentañ emvod gant Ai’ta! Treger dimeurzh, 6 a viz Mae, da 8 eur e tavarn ar Valserezed e Brelevenez. War ar stern : aozadur ar gerzhadeg evit ar brezhoneg er skinwel kemer perzh er Redadeg poentoù all… Digor eo d’an holl, deuit niverus !\nBOUM Ai’ta! d’an 8/06/2014\nToud an dud e Menez Are d’an 8 a viz Even 2014 ! BOUM EVIT UR GWIR SKINWEL E BREZHONEG ! E 1974 e tarzhas stign ar Roc’h Tredudon rak treut-ki e oa plas ar brezhoneg er skinwel. Penaos emañ an traoù hiziv an deiz ? N’eo ket gwelloc’h avat… Ur vezh an hini eo […]\nAr sizhun dremenet en deus kejet strollad Ai’ta ! e Roazhon ouzh Emmannuel Clochet, rener an Agence Centre Ouest Gares & Connexions, hag ouzh Caroline Gallon, renerez dileuriet TER Bretagne, a-benn degas da soñj dezho goulennoù ar strollad war an doare da gemer e kont ar brezhoneg. Kejet o deus ivez tud Ai’ta ! ouzh Gérard Lahellec, […]


Embannet e oa bet dec’h gant ar gouarnamant e c’hello digeriñ al liseoù en-dro a-benn ar sizhun a zeu. Muioc’h a amzer a vo ezhomm da brientiñ an degemer el lise Diwan. Dont a ra al liseidi deus pemp departamant Breizh, setu ma rank digeriñ ar c'houskva ivez.\nPublié le 29/05/2020 à 19h04 • Mis à jour le 12/06/2020 à 13h23\n330 lisead a vez degemeret e lise Diwan Karaez, met n'ez eus ket ouzhpenn 110 kambr er c'houskva. Un drederenn deus al liseidi a c'hello distreiñ e fin kreiz miz Even. • © France 3 Bretagne\n"Amañ n’ez eus ket ouzhpenn 110 kambr, setu ne vo ket tu degemer ouzhpenn 110 lisead, n’ez eus ket plas evit tout an dud", eme Jil Quillevere, penn-kasour lise Diwan Karaez. Da lavaret eo ne c’hello dont nemet un drederenn deus an 330 krennard skoliatet el lise.\nHep kouskva, lise ebet\nUr protokol yec'hed a zo bet embannet gant ar gouarnamant evit digoradur ar skolajoù hag al liseoù. Evit ar pezh a sell ouzh ar c'houskvaoù e c'heller lenn "n’ez eus nemet ar re dibosupl dezho distreiñ d’ar gêr bemnoz a c’hell bezañ degemeret enno". Pezh 'zo, el lise Diwan, e talv an dra-se evit holl liseidi.\nAmañ emaint o tont deus kement korn a zo e Breizh : Naoned, Roazhon, Sant-Brieg, an Oriant, Kemper, Brest… Setu n’ez eus ket moaien dezho dont diouzh ar mintin ha mont kuit en-dro diouzh an noz, a zispleg deomp penn-kasour Lise Diwan Karaez.\nAr skolajoù Diwan o deus kalz a ziabarzhidi ivez. Digoret o deus en-dro - Skolaj Diwan Penn-Ar-Bed, er Releg, en deus embannet un neubeud fotioù war e bajenn Facebook. Met sarr e chom ar c’houskvaoù. Tostoc’h emañ ar skolajidi o chom. Al Lise Diwan, an hini nemetañ e Breizh, ne c’hell ket mont en-dro hep ar c’houskva.\nUl lisead dre gambr er c’houskva\nStrizh eo ar reolennoù a-fed yec’hed. Un den a gousko e pep kambr e plas tri sañset. Un aozadur a zo da gavout : netaat ar c’hambreier, gourc’hemenn ar boued evit ar c’hantin da greizteiz ha diouzh noz, adaozañ ar salioù klas da zegemer 15 lisead e plas 30. Un tamm amzer a vo ezhomm d’al lise a-benn digeriñ en-dro.\n"Kroget eo al liseidi da zont, dre strolladoù dek hepken, da dapout o zraoù chomet er c’hambreier a-raok ar prantad kenfinañ", a zispleg deomp ur c’hasour. "Da c’houde e vo netaet ha dilouezet ar c’hambreier evit an distro."\nKuzulioù-klas ar sizhun a zeu\nGoulenn a ra ar gouarnamant e vefe degemeret da gentañ al lisedi o deus muioc’h a ziaesamantoù. Evit ar re all, e kendalc’ho ar c’hentelioù a-bell. Adalek ar sizhun a zeu neuze, e vo dalc’het ar c’huzulioù-klas hag emgavioù hiniennel da-geñver an heñchañ el lise Diwan. Gouest e vo ar gelennerien da lâret e fin ar sizhun da biv e vo kinniget dont en-dro adalek kreiz miz Even.\nMeur a dra a zo da gemer e kont : disoc’hoù ar vachelouriezh dre amprouiñ dibaouez, hentañ pep hini, an transportoù rak leun eo ar c’hirri-boutin d’al lun ha d’ar gwener dija… Labour a zo war ar stern.\ncopier le lien https://france3-regions.francetvinfo.fr/bretagne/lise-diwan-karaez-ne-zigoro-ket-raok-kreiz-miz-even-1835056.html\ndéconfinement société éducation culture bretonne culture culture régionale\nAccueil > Bretagne > Lise Diwan Karaez : ne zigoro ket a-raok kreiz miz Even


Loeiz XVII (Bro-C'hall) — Wikipedia\nLoeiz XVII eo an anv roet da Loeiz Charlez Bro-C'hall  (Ganet d'ar 27 a viz Meurzh 1785 - marvet d'an 8 a viz Even 1795), mab Loeiz XVI , roue Bro-C'hall, dug Normandi ha daofin Bro-C'hall goude. Hervez urzh an dierniezh e vo anavezet roue gant holl ar riegezhioù all ha gant e eontr (hag a deuio da vezañ Loeiz XVIII) goude marv Loeiz XVI, betek keloù e varv, e Prizon an Templ. Eil mab Loeiz XVI ha Marie-Antoinette e oa.\nAn Daofin livet gant Alexandre Kurchaski (1792).\nAdtapet diwar « https://br.wikipedia.org/w/index.php?title=Loeiz_XVII_(Bro-C%27hall)&oldid=1777052 »\nKemmoù diwezhañ degaset d'ar bajenn-mañ d'an 7 Kzu 2017, da 13:08.


Pajenn:Marigo - Buez ar Saent.djvu/48 - Wikimammenn\nPajenn:Marigo - Buez ar Saent.djvu/48\nEneou pur ebars au Eê. Evidon-me a ziscléir deoc’h em eus caret bepred ar vertuz gaër-mâ, abaoue va amser guenta, hac ez eo va oll gontantamant. Ober a raï ive va hini, a lavaras Basilis, ha santout a ràn em c’halon un desir quer bras da gonservi epad va buez ma virginite, ma zoun prest, mar er permetit, da ober ar sacrifiç anezi da Zoue. Ne ouffac’h ober netra a guement a ve agreaploc’h da Zoue, eme Julian ; pell-so abaoue em eus græt veu a chastete ; grit ar memes tra. E ober a reas, ha santout a rezont o daou en instant-se ur gonsolation interior pehini a reas dezo tànva dre avanç ar joausdet eus ar Barados.\nO peguen admirabl ha peguen caer eo ar vertuz a burete ! Na songit quet e conservot heb poan an tènzor precius-mâ ; temptet e viot nos-ha-dez, e pep amser hac e pep lec’h ; mæs ar vertuz-mâ pehini hon\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/48&oldid=134590 »


Etre komzoù Martine Aubry ha doareoù pleustrek J.-L. Tourenne ha J. Auxiette, bras eo chom an diforc’hioù ! - Bretagne Info\nHervez kont e vije Martine Aubry evit ar c’helenn brezhonek dre ret. En ur glask pigosat un nebeud mouezhioù e Breizh setu m’eo deut hi da vezañ radikaloc’h eget difennourien ar brezhoneg.\nDa bobl vreizh eo da dermeniñ an doare ober.\nMartine Aubry hag a faot dezhi mont da brezidantez ar stad kreizennourañ a gaver en Europa n’eo plaset mat e mod ebet evit ma vije roet un tamm kredit , dreist-holl e-korf ur c’houlzad kabaliñ ledan evit dastum mouezhioù, evit komz diwar-benn ar brezhoneg. Ken bras e chom an diforc’h etre ar c’homzoù hag an ober war ar pemdez.\nEvel m’en diskouez Kuzul-Meur Il ha Gwilen, a zo e brezidant Jean-Louis Tourenne, en ur nac’h reiñ arc’hant evit an treuzdougen da skolajidi Diwan a-orin eus e departamant a rank mont da skolajoù Gwened pe Plijidi. Kement-mañ a goust ker ruz da familhoù zo, n’int ket kat da anduriñ kement-se. Sur a-walc’h e soñj da Jean-Louis Tourenne ez eo ar c’helenn Brezhoneg un dra diezhomm.\nEn Liger-Atlantel, ar 5vet departamant gall e Breizh ivez e c’heller ober anv eus an enebiezh-se. An Aotroù Auxiette , a harp Martine Aubry evit mont da brezidantez ar Frañs, ha prezidant war un dro eus rannvro « broioù al liger » a zo pell mat da lakaat e pleustr barregezhioù e strollegezh tiriadel evit ar pezh a denn eus an arc’hantaouiñ evit ar stummadurioù brezhonek evit an dud deuet.\nKomzoù toull Martine Aubry na ziskouezont nemet un dra : pe vez tud o kabaliñ evit bezañ dilennet e vez gwelet splann e vezont emskiant eus ur gudenn a zisoñjont ken buan all ur wezh tremenet ar votadegoù. Da bobl vreizh eo d’en em dermeniñ evit dibab en he bro ar pezh a zo mat deomp war an dachenn-se pe re all. Ar ger-stur stag eus ar gwir d’en em dermeniñ a rank bezañ implijet da ziazez kement kaoz pe oberenn evit ar brezhoneg. An diskoulmoù hag ar youl zo ganeomp, ne vank nemet an tu da lakaat anezho e pleustr !\nN’eo nemet a-drugarez d’ un demokratelezh lec’hel hag eeun amañ e Breizh e vo tizhet ar pal-se.\nBreizhistance, Breizh dieub ha sokialour


Testamant - Wikimammenn\n1831 (p. 69-72)\n◄ En ærieu pé officeu Testamant Ar er peah ►\nER verdér ha hoéreset en dès er guellet de zisposein a ou madeu, e reï ou zestamant ur hource benac ag en tri mis quettan goudé ma veint antréet én Urh, guèt eah a verhuel hemb en dout groeit ou zestamant.\nPenaus benac n’en dès nitra assurettoh eit er marhue, n’en dès neoah nitra e ouïér bihannoh eit en ær hac er fæçon. Rac-cé é teliamb évéhat ha bout prest é peb momant a hun buhé, revé avertissemant hun Salvér, guet eah ne vehemb somprepet. Eit en dra-zé en dès hun Tad seraphiq ordrénet d’é vugalé gobér abret ou zestamant, eit bout divarrasset ag affærieu er bed, hac eit bout liproh a speret de chonjal én affær a ou salvedigueah a pe zeï en ær dehuéhan. Int e ellou consultein en Directour, ou Hovezour ordinær pé ou Ferson. Chetui amen ur scùir a destamant. N’en dé quet ret laquat tout er péh e zou amen. Peb-unan e el quemér pé lezel er péh e garou.\nScùir un Testamant.\nÈ hanhue en Drindet santel, Tad, Mab ha Speret-Santel, un Doué hemp quin é tri person, é péhani é credan, e zeziran, hac e fal dein cârein, chervigein, hac hinourrein durant mem buhé.\nMé, brér pé hoér N., ardro en oaid a zeu-uguênt vlai, e zisclér penaus en Eutru Doué, é obér deign er græce de gonsidérein guet attantion er bihan a zalh a vuhé mab-den, ha de uélet ehué el lod muihan ag en dut somprenet guet er marhue, en dès ehué degasset deign, dré é hræce, er chonge de zihoal doh er malheur-zé, doh hum zivarrassein ag en affærieu tamporel, eit n'em bou én ær a me marhue quin sourci nameit ag en affær bras a me salvedigueah. Quement-cé en dès groeit deign (goudé ma mès goulennet græce er Speret-Santel, ha chonget a barfæt én deværieu a me houciance), gobér me zestamant-men, e mès scrihuet ha sinet guet men dorn, guet me ol santimant mat hac én un antiér liberté, ha mé oulen ma vou héliet hac accomplisset pen-d’er-ben arlerh me marhue, prestan-ma vou guellet.\nDe guettan, é considérein en en dès en Eutru-Doué me hrouéet eit-ou, eit er chervigein ar en doar ha bout heurus guet-ou én Nean, me offr hac e ra m’inean dehou a greis me halon, ha m’er supli, dré é vadeleah infini ha dré er mérite a Oêd précius me Salvér, n’hé jugeou quet revé er vrastet hac en nombr a me fehédeu, na revé é justice terribl, mæs revé en doustér ag é viséricord.\nMé suppli ehué er Uiriés beniguet, me mam a garanté ha m’avocadès charitabl, sant pé santés N. me Fatron, m’Æl-Gardién, en ol Sænt ag er Baraouis, hac é spécial me Zad séraphiq sant Françæs, guet en ol Sænt ha Santézet en dès bihuet én Urh a benigen, é péhani e mès er bonheur de vout ; m’ou suppli ol d’em secour dirac Doué durand en achemant a mem buhé, hac én ær a me marhue, a-cel-fin, goudé en dout groeit penigen a me fehédeu, ma ellein merhuel e stad a hræce Doué ha bout heurus guet-ou durant en étermté.\nEit me horf, mé garehai ma vehai liennet guet me habit ag en Urh, hac interret ér verret a me farrès, pé é hani N.\nDesirein é ran ma vou laret eit repoz m’inean N. Overen ém parrès pé....ha ma vou cannet un Overen ha groeit ur chervige é Ilis er gongrégation un nebedic goudé me marhue, ha ma vou pedet er verdér ha hoéreset d’assistein én-ou.\nMé fal dein ma vou reit d’er beurerion ag er barrès er som a.... D’er verdér ha hoéreset peur ag en Urh, er som a.... D’en Ilis ha d’er Venéh ag er houvant é péhani e mès groeit profession, er som a....\nMe oulen ma vou groeit un obit eit repoz m’inean ha hani me zut durand ur blai guet un Overen hemb can, pé guet un Overen ha chervige cannet durand ur blai, hac unan peb mis, pé péb suhun, pé bamdé, eit quemént-cé, me ra er som-men....\nMé hanhue eit exécutour pé accomplissour a me zestamant N, ag er guær N, é parrès N, ha m’er ped a accomplissein arlerh me marhue, ol er péh e oulennan ém zestamant.\nAnfin me zisclèr penaus èl ma mès bet er græce de vihuein, é teziran ehué merhuel ér gùir fé hac én aboeissance d’en Ilis santel catholiq, apostoliq ha romæn, e gredan assuret bout er gùir Ilis, é sinan en dé N, er mis N, ér blai N, ér guær N, ér barrès N. Amen hanhue en hani e ra en testamant.\nAdtapet diwar « https://br.wikisource.org/w/index.php?title=Testamant&oldid=80801 »\nKemmoù diwezhañ degaset d'ar bajenn-mañ d'an 19 Kzu 2015, da 17:11.


Stumm eus an 12 Meu 2009 da 19:35\n586 okted ouzhpennet , 11 vloaz zo\nStumm eus an 12 Meu 2009 da 17:39 (kemmañ)\nStumm eus an 12 Meu 2009 da 19:35 (kemmañ) (dizober)\n[[Skeudenn:Franciszek III Bretoński.JPG| thumb|right|200px|Herri, daofin Bro-C'hall ha dug Breizh war-lerc'h marv e vreur Frañsez, livet gant [[Corneille de Lyon. ]]]]\n'''Frañsez Bro-C'hall''', ganet ed'an 28 a viz C'hwevrer [] e kastell [[Amboise]] ha marvet e d'an [[Lyon]]10 ea viz Eost [] e kastell Tournon, a oa [[mab]] henañ [[Frañsez Iañ a Vro-C'hall|Frañsez Kentañ]], roue [[Bro-C'hall]], ha [[Klaoda Bro-C'hall]], [[merc'h]] henañ [[Anna Breizh]] ha [[roll Rouaned ha Duged Breizh|dugez Breizh]] a-berzh he mamm. [[Daofin]] Bro-C'hall e oa eta, ha [[dug Breizh]] dindan an anv a [[Frañsez III]].\nBadezet e voe e Amboise d'ar 25 a viz Ebrel 1519. [[Daofin]] Bro-C'hall a voe anvet hêr ar roue gall e []. Dugelezh Breizh a zegouezhas dezhañ pa varvas e vamm e [].\nE [] e voe kollet [[emgann Pavia]] gant e dad, a gouezhas etre krabanoù e enebour bras [[Karl V, impalaer santel| Karl V]], impalaer Aostria ha roue [[Spagn]]. Evit bezañ dieubet e rankas ar roue gall fiziout e zaou vab Frañsez ha Herri en e enebour. En em zaskor a rejont war harzoù Frañs-Spagn d'ar 15 a viz Meurzh 1526. Pevar bloaz e chomas an daou vreur prizoniet e [[Spagn]] e-lec'h o zad, eus 1526 da 1530. Eus eno, a lavarer, e teuas gantañ ar c'hiz da wiskañ dilhad du.\nD'ar 14 a viz Eost [] e voe kurunennet Frañsez evel dug Breizh e [[Roazhon]] gant an [[eskob]] [[Eozen Maeeuc]],. nemetNeuze e kuitaas urzh Sant Mikael (gall) hag e voe degemeret en Urzh an Erminig. E le a embannas e galleg hag e brezhoneg. Nemet ne renas ket abalamour ma oa dalc'het an dugelezh gant e dad.\nMervel a eurereas Frañsez III e [] e [[Lyon]], unnekgoude bezañ evet ur banne gwin. Unnek vloaz a-raok e dad. 1918 vloaz e oa, dizimez ha divugel. Kredet e voe e oa bet kontammet. Tamallet e voe da Graf Montecuccoli, sekretour an Daofin, bezañ chomet e servij Karl V. Ha meur a seurt ampoezon a voe kavet en e lojeiz pa voe furchet. Goude bezañ bet jahinet ec'h anzavas en doa lazhet an dug. Hiziv e soñjer e varvas an dug gant an [[droug-skevent]], tapet e karc'har [[Madrid]]. Douaret e voe e penniliz Saint-Denis.\nHervez an istorourien e voe ur c'holl bras, dre ma hañvale bezañ ampartoc'h eget e vreur [[Herri II a Vro-C'hall|Herri]], a voe roue Bro-C'hall ha dug Breizh war e lerc'h, d'ober ar vicher.\nAdtapet diwar « https://br.wikipedia.org/wiki/Dibar:MobileDiff/463813 »


Journal de Renaud Camus, mercredi 19 avril 2017\ncréée le jeudi 20 avril 2017, 18 h 54\nmodifiée le jeudi 20 avril 2017, 18 h 57Plieux, mercredi 19 avril 2017, une heure et demie du matin. Le bisou, c’est le Heil Hitler de la dictature de la petite bourgeoisie : le signe d’appartenance ~~~~~~~ ~~~ ~~’~~~~ ~~~~ ~~~~~~~~~ ~~~ ~~~ ~~~~~~~~~~~ ~~~ ~~’~~~ ~~~~~ ~~~~~~ ~~~ ~~~~~~~~ carrière, ou seulement ~~~~~~ ~~ ~~~~ ~~~~~ ~~~~~~~~~~~ ~~~~~ ~~~ ~~~~~~~ ~~~ ~~~ ~~~~~~~ ~~~~~~. ~~~~~~ ~~~~~ ~~~ ~~’~~~~~~~~ ~~~~~~ ~~~ ~~~~~~~~~~~ ~~~ ~~~~~~~~ ~~~~~~~~ ~~~~ ~~~~, ~~~ ~~~~~ ~~~ la classe dictatoriale, ~~~’~~~~~ ~~’~~ ~~~~ ~~’~~~~~~~~~~, ~~~’~~~~~ ~~~~ ~~~~~~ ~~~ ~~~~~~, ~~~’~~~ ~~’~~ ~~ ~~~~~ ~~~ ~~~’~~~ ~~~ ~~~~~ ~~ ~~~~~~ ~~~~~~~~~ ~~~ ~~~~~~~ ~~’~~~~~ : ~~~~~ ~~~~ ~~~~~~~~~~~~~~ ~~~ soustraire à ses ~~~~~~ ~~~ ~~~~~~~~~~~ ~~~~~ ~~~~ ~~~~ ~~~~~~~~~~~~~ ~~~ ~~~~ ~~~~~~~~~~~, ~~~~ ~~~~~~~~, ~~~~ ~~~~~~~~ ~~~ ~~~~~~~~~. ~~~ ~~~~~~~~~ ~~~~~~~~~~~~~ ~~~ ~~~~~~ ~~~ ~~~~~~ ~~’~~~~ ~~~~ ~~~~~~~~~~ ~~~~~~~~~~~, spatial : il ~~~~ ~~~~~~ ~~~ ~~’~~~~~~ ~~~~~~~~~, ~~~~~~~~~~~, ~~~~~~~~~~~. ~~~~~~~ ~~~~~~ ~~~-~~~~~~~~~~ ~~~~~~~~ ~~~~ ~~~~~~~ ~~~~~~~~~ ~~~~ ~~~~~ ~~~ ~~~~~~ ~~~ ~~~~~ ~~~ ~~~~~ : ~~~ ~~~~~~ ~~~~~~ ~~~’~~~ ~~~ l’est toujours faite.\nDes ~~~~~~~~~~~ ~~~ ~~~~~~~ ~~~~~ ~~~~~~~~, ~~~~~~~~~~~, ~~~~~, ~~~~ ~~~~~~~~ ~~~~~~~~~, ~~~~~ ~~~ ~~~~, ~~~~~~ ~~~ ~~~~~~ ~~~~~~~~ ~~~~~~ ~~~~~~ ~~~~ ~~~~ ~~~~~~, ~~~~~~ ~~~~~~~~~~ ~~~~~~~, ~~~~ ~~~~~~~~ ne sauraient avoir ~~~ ~~~~~~~~~~ ~~~~ ~~~~~~~~~~~~~, ~~~~~~~ ~~~~~~~. ~~~~~~ ~~~~~~ ~~~~~~~~~~~, ~~’~~~~~~ ~~~~~, ~~~~~ ~~~~~~~ ~~~~~ ~~~~~~~~ ~~~~~~~~ ~~~ ~~~~~ ~~~ ~~~~~~~~~~~ ~~~~ ~~~~~~~~~ ~~~ ~~~~~ ~~~~~~~, ~~~~~~, ~~~ bien quatre : à ~~~~~~~ ~~’~~~~~~ ~~~~~~~, ~~~~~~~~~~-~~~ ~~’~~~ ~~~~~~~~~, ~~~~ ~~~~~~ ~~’~~~~ ~~~ ~~~~~~~~ ~~~~ ~~~~~~~ ~~~~~~~ ~~~~~~ ~~~~~~~ ~~~~~~~~~~~~ ~~~~~ ~~~~~-~~~~~ ~~~ ~~~~ ~~~~~~, ~~~~~~~ ~~~~~. ~~~~~~~~~, ~~~ ~~~ sans dire, sauf ~~~~, ~~~~ ~~’~~~~~~~~ ~~~~~~~~~~~, ~~~ ~~~~~~~ ~~~ ~~~~~ ~~~~~~~~ ~~ ~~~~~~~ ~~~~ ~~~ ~~~~~~ ~~~ ~~~~~~~~~~ ~~~~ ~~~~~~~~ ~~~ ~~~~ ~~~~~~~~ ~~~ ~~’~~~ ~~~ ~~~~~ ~~~ ~~~~~, et dans quelles ~~~~~~~~~~~~, ~~~ ~~~~~ ~~~ ~~’~~~ ~~~ ~~~ ~~~ ~~~~~ ~~~~, ~~~ ~~~ ~~~~~~ ~~~~ ~~~~~~ ~~~~~ ~~~~ ~~~~~~~, ~~~ ~~~ ~~~ ~~~~ “~~~~ ~~~~~~~~”, etc.\nTout ~~~~~ ~~~~~~~~~~~ exactement suivant le ~~~~~ ~~~~~ ~~~~ ~~~~ ~~~~~~~~. ~~~ ~~~~ ~~~~~~~~ ~~~~ ~~~~~ ~~~~~ ~~~~~~~ ~~~~ ~~~~ ~~~~~~~~ ~~~~~~~~~~ ~~~~~~~~~~~~~~ ~~~~ ~~~~~~~~~ ~~~~~~~~~~~~~~, ~~~ ~~~~ ~~~~ ~~~~~~~~~ ~~~~~~~~~ ~~’~~~~~~~~~~~~~~ ~~~~ — l’absence d’accent ~~~~ ~~’~~~~~~~~~ ~~~~~~~~~ accent parisien, ~~~ ~~~~~ ~~’~~~~~~~~~~ ~~~~~~~~~~~ ~~~~ ~~’~~ ~~~~~ ~~ ~~~~~, ~~~~~~~~~~~, ~~~~~ ~~~ ~~~’~~~ ~~~~~~~~~ ~~~~~~~~ ~~~~ ~~~~~ accent parigot (~~~~~ ~~’~~~~ ~~~~~ laid, comme la ~~~~~~…). ~~~ ~~~~~~ ~~~ ~~~~~~~ ~~~~ ~~~~ ~~~~~~~~ ~~~~~ ~~~~~~~ ~~~~ ~~’~~~~~~~~~ ~~~~ ~~~~~~~~~~~ ~~~~~~~~~~~, ~~~ ~~~~~~ ~~~~~, ~~~ ~~~~~~ ~~~~~ ~~~~ ~~~~~~~ ~~~~~~~~~~~~. ~~’~~~ ~~~ ~~~~~~~~~~ une jeune fille ~~~~~ ~~~~~~~~~~~~~~~, ~~~~ ~~~ ~~~~~~~~~~~~ ~~~~~ ~~~ ~~~~~~~~~ ~~~~~, ~~~ ~~~~~~~~~~~ ~~~~~ ~~~~~ ~~~~~~ ~~~ ~~~~~~~~~ ~~’~~~ ~~~~~~~~ ~~~ ~~~~ ~~~~~~~~, ~~~ ~~’~~~~~ ~~~~~~~ ~~ ~~~~~~ avance.\nJe propose d’appeler “Noli ~~~ ~~~~~~~~” ~~~ ~~~~~~~~ ~~~~~~~~~~ ~~~~~~~~~~~~~~~~ ~~~ ~~~~~~~~~~ ~~~~~-~~~~~~~. ~~~ ~~~~ ~~~~~ ~~~~ ~~~ ~~~~~~~, ~~~~~~ ~~~~~~, ~~~~~~ ~~~ ~~~~~~~ ~~~~~~~~ ~~~ ~~~ ~~~~~~~ ~~~~ ~~~~~~~~ ~~~~ la joue.\nvoir l’entrée du mercredi 19 avril 2017 et ses 2 images dans Le Jour ni l’Heure


Buhez ar Sent/1894/Martha - Wikimammenn\nBuhez ar Sent/1894/Martha\n◄ Nazer ha Sels Martha Guillou, Eskop ►\nAr zantez-ma, ganet e Bethanii tost da Jerusalem, a ioa c’hoar da Lazar ha da Vari-Vadalen, hag a oue unan euz ar merc’hed santel a rea koumpagnunez d’hor Zalver epad ma prezege he Aviel, evit pourvei d’he ezommou ha da ezommou he ebestel Meur a vech e devoue ann eur da zigemeret anezhan enn he zi, hag eunn droiad dreist ar re all ez oa prez varnhi o klas aoza eunn tamm boued d’ezhan. Epad ann amzer-ze, Mari-Madalen, he c’hoar, a jome azezet eharz treid Jezuz gant aoun rak koll eur ger euz ar pez a lavarje. Abarz ar fin Martha en em glemmaz ouz hor Zalver abalamour ne zave ket he c’hoar d’he zikour. Mes Jezuz a respountaz d’ezhi raktal : « — Martha, Martha, poan ha tregas a gemerit gant kalz a draou, ha goulskoude n’ez euz nemed eunn dra hag a ve red. Mari e deuz choazet evithi al lodenn vella, hag al lodenn-ze ne vezo ket lamet diganthi. »\nC’houec’h devez araok he basion, hor Zalver a oue pedet da goania e Bethanii, e ti Simon ann den lor, ha Martha a ioa o servicha taol. Epad ar goan-ze eo e skuillaz Mari-Madalen louzou a c’houez vad var benn Jezuz, hag ann dra-ma a lakeaz Judas da egari ha da lavaret : « — Perak koll ann traou evelse ? Al louzou-zea vije bet gellet he verza ker, ha gant ann arc’hant a vije bet evithan e vije bet great eunn aluzenn gaer d’ar paour. » Mes hor Zalver a respountaz d’ezhan kerkent : « — List ar vaouez-se, rak eunn dra vad e deuz great em c’henver. N’e ket peorien a vanko var ho tro er bed-ma ; me avad ne vezinn ket ato ganehoc’h. »\nMartha a heuliaz hor Zalver epad he basion betek var menez Kalvar, ha bez’ e devoue ive ann eur d’he velet goude m’oa savet euz a varo da veo. Mes ar Iuzevien n’oant ket evit gouzanv Lazar hag he ziou c’hoar abalamour d’ar garantez en doa bet Jezuz evitho. Eunn devez eta e lakejont anezho enn eur vag ha n’e devoa na stur, na goel, na rouenv ebed, hag ho lezchont da vont evelse gant ar mor, oc’h esperout ne zalejent ket da veza beuzet. Mes dorn Doue a zigasaz ar vag da borz Marseill e Frans. Neuze Mari-Madalen en em dennaz enn eur c’havarn spountuz, a ioa eiz leo ac’hano e kreiz eur menez huel, ha Martha a ieaz ive da jom enn eunn tu bennag a gostez asambles gant eur vandenn merc’hed iaouank e devoa gounezet d’ar feiz. Ar re-ma hag hi a veve eno egiz elez ken na blijaz gant Doue he gelver erfin d’ar baradoz e tro ar bloaz 70. He c’horf santel a virer c’hoaz gant kalz a respet e kear Taraskon, dem-dost d’al leac’h ma varvaz.\nEvit eur guel, petra zo kaeroc’h eged aoza bouet da Vab Doue ha d’he goumpagnunez ? Goulskoude e leac’h meuli Martha, Jezuz a lavar d’ezhi : « Nez euz nemed eunn dra hag a ve red, » da lavaret eof savetei hon ene. Hag o pe great ann holl draou all, hag o pe labouret noz-deiz, hag e veac’h bet guella tiek a ioa er vro, hag o pe dastumet madou braz, hag e veac’h bet er c’hargou huela, ma n’oc’h euz ket great ho silvidigez, n’oc’h euz great netra : kollet oc’h euz ho poan, kollet oc’h euz hoc’h amzer, kollet oc’h euz peb tra, abalamour m’oc’h euz kollet hoc’h ene.\nAdtapet diwar « https://br.wikisource.org/w/index.php?title=Buhez_ar_Sent/1894/Martha&oldid=29119 »\nKemmoù diwezhañ degaset d'ar bajenn-mañ d'an 12 Kzu 2011, da 19:00.


Wikipedia:Kumuniezh/An davarn/sizhunvezh 03, bloaz 2015 - Wikipedia\nWikipedia:Kumuniezh/An davarn/sizhunvezh 03, bloaz 2015\n1 12/01/2015 — 18/01/2015\n1.1 Lorc'hig voan, muioc'h a voged evit a dan\n1.3 Anv ofisiel er pennad\n12/01/2015 — 18/01/2015[kemmañ ar vammenn]\nSkrivañ un dra bennak en trede sizhun eus 2015 | An davarn | sizhun a-raok — sizhun war-lerc'h\nLorc'hig voan, muioc'h a voged evit a dan[kemmañ ar vammenn]\nhttps://br.wikipedia.org/w/index.php?title=Teresa_Portugal_(1181-1250)&diff=next&oldid=1611110 Bianchi-Bihan (kaozeal) 12 Gen 2015 da 16:49 (UTC)\nCoímbra ne gase da neblec'h en abeg d'an tired war an í, setu eo bet reizhet al liamm : Coimbra. Perak neuze ar flemmadenn-se ? — 2.13.211.103 17 Gen 2015 da 14:12 (UTC)\nBianchi-Bihan (kaozeal) 17 Gen 2015 da 16:40 (UTC)\nModule:Daveennou[kemmañ ar vammenn]\nHiziv eo bet echuet al labour loc'het e miz Mae 2014 evit ma ne vo ket kaset freuz adarre er Wikipedia brezhonek abalamour d'ar Module:Daveennou ha da Wikidata. Ouzhpenn daou vil pennad hag a implije ar modul-se a oa bet lakaet titouroù falset enno. Talvezet en doa ar freuz-se un toullad goapadennoù ha tagadennoù zoken. Un dornad wikipedourien o doa roet an dorn da reizhañ ar pennadoù : Sad Edgar evit holl gumunioù Penn-ar-Bed ; Trec'hlid mitonet ha Prieladkozh. Neptuet (ger kavet e geriadur MM) em eus ar modul hag arabat e vo implijout anezhañ hiviziken. Goulennet em eus e vefe nullet. A galon, --Yun (kaozeal) 16 Gen 2015 da 16:38 (UTC)\nNe gomprenan ket. Petra zo fall gant ar module-se ? ha/pe petra zo fall gant Wikidata ?\nHervezon, gwelloc'h ha suroc'h eo Wikidata. Ar module néus lakaet freuz nemet ur wezh.\nA galon, VIGNERON (kaozeal) 21 Gen 2015 da 12:07 (UTC)\nSalud dit. Ur wezh a zo trawalc'h. Gallout a rafe degas freuz en-dro ha den ebet n'en deus lavaret e vefe gouest da gempenn ar modul-se betek-gouzout. A galon, --Yun (kaozeal) 22 Gen 2015 da 06:38 (UTC)\nAnv ofisiel er pennad[kemmañ ar vammenn]\nSetu kavet un digarez nevez da lakaat reuz: ne blij ket da unan bennak a fell dezhañ chom kuzh (divinout a c'haller piv e c'hall bezañ) e vefe lakaet anv ofisiel kumunioù gall e galleg er pennadoù, en anv n'ouzon ket petra, ideologiezh pe debron-revr. En un holloueziadur e kaver danvez holloueziadurel, neketa?\nGoulenn a ran ma vo votet war gement-se ha tarlasko neb a garo. Bianchi-Bihan (kaozeal) 17 Gen 2015 da 09:15 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_03,_bloaz_2015&oldid=1614558 »\nKemmoù diwezhañ degaset d'ar bajenn-mañ d'an 22 Gen 2015, da 06:38.


The Hitchhiker's Guide to the Galaxy (Sturlevr beajour ar stergoumoulennoù) a zo ur stirad fent ha skiant-faltazi savet gant Douglas Adams. Kroget he deus gant ur gomedienn skingomz war ar BBC Radio 4 e 1978. Azasaet eo bet e stummoù all, ha deuet eo da vezañ un oberenn liesvedia etrevroadel. E-touez an azasadennoù e vez kavet pezhioù-c'hoari, pemp levr embannet etre 1979 ha 1992, ur c'hwec'hvet levr skrivet gant Eoin Colfer e 2009, ur stirad skinwel, ur c'hoari video war urzhiataer ha bannoù-treset. Ur film a zo bet produet gant Hollywood, er Rouantelezh-Unanet, deuet er-maez e miz Ebrel 2005. Gant Douglas Adams eo bet krouet ul lodenn eus an azasadennoù-mañ, al levrioù, ar stirad skinwel, ar c'hoari ha brouilhed film Hollywood en o zouez.\nEus an oberenn-mañ e teu ar goulenn diwar-benn ar vuhez, an hollved hag ar peurrest, a zo bet savet, hervez an istor, ouzh ur robot hollouiziek, en defe lakaet 7 milion bloaz hanter evit respont "42". Kement-se a zo deuet da vezañ ur mem war internet, ha kavet e vez daveoù d'an niver-mañ en ur bern oberennoù all.\nAdtapet diwar « https://br.wikipedia.org/w/index.php?title=The_Hitchhiker%27s_Guide_to_the_Galaxy&oldid=1990554 »\nKemmoù diwezhañ degaset d'ar bajenn-mañ d'an 3 Mae 2022, da 17:12.


Pajenn:Le Clerc - Ma beaj Londrez, 1910.djvu/20 - Wikimammenn\nPajenn:Le Clerc - Ma beaj Londrez, 1910.djvu/20\nkreden Pelaj. Fellout a reas d’ean ive sevel manatio elec’h ma vije kavet menec’h disket mat, gouest da rei d’o zro d’ar gristenien eur gelennadurez reiz ha gwirion : ne oa, koulz laret, nemete a veleien hag o abad an nevoa ive ar peurvuian ar garg a eskob. Lan-Iltud, Lancarvan ; Ti-gwenn ha Bangor-Is-koed, setu ar manatio ar vrudetan a zo bet savet en Breiz gant sant Jermin pe da vihanan gant e ziskibled.\nAn hini anê a anaveomp ar gwellan (ni Bretoned Arvor) eo sant Iltud. Ouspenn ma reize ervat e venec’h war hent ar zantelez, o c’hentelie ive war bep sort skiancho : e vanati a oa zoken eun ti-skol evit bugale ar roueïgo ha penno bras ar vro. Eno eo bet skolaet sant David pe Divi, a chomas dalc’hmat e Bro-Gymri ; eno ive sant Gweltas, sant Leonor (en galleg Lunaire), sant Pôl Orelian ha sant Samson, a welfomp, ne vo ket pell, o vont da vevan ha da vervel en hon Bro-Arvor.\nAr pez an neus talveet da sant Jermin dont a benn, e-touez Breiziz, eus kement a labourio, eo a dra-zur, e tu-hont da c’hras Doue, e volante didrec’h, nerzet gant eur fe birvidik. Mes an tôl zikour a roas ar zant d’ê, ar blâ 430, enep da Skosiz, o gwaskerien, an neus, a dra-zur, kresket warne e grog.\nE oad o lidan gouel Fask hag eur strollad Bretoned a oa o paouez bean bet badeet gant sant Jermin, pa lampas warne eur vanden Skosed (ar re-man a oa c’hoaz tud divade). An eskob a oa bet gwejall komt ha mestr arme. Setu perak hen gwelomp dioustu o reizan e gristenien neve evit mont\n↑ Lan a zinifie gwejall douar sakr eur manati pe eun iliz.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/20&oldid=150019 »\nKemmoù diwezhañ degaset d'ar bajenn-mañ d'an 2 Meu 2019, da 21:55.


Berenguela Iañ Kastilha - Wikipedia\nBerenguela Iañ Kastilha\nPoltred faltazius Berenguela Iañ Kastilha.\nBerenguela Kastilha, pe Berangaria (1179 pe 1180 – 8 a viz Du 1246), a voe rouanez kenseurt León (etre 1197 ha 1204), ha rouanez Kastilha e 1217.\nGanet e oa, e 1179 pe 1180, e Burgos. Merc'h e oa da Alfonso VIII Kastilha (1156-1214) ha d'e bried saoz Leonor Plantagenet. Div vatezh a reas war-dro an infantez a voe roet madoù dezho: Estefanía, a voe roet douar dezhi gant ar rouaned, pan eas war he leve, e Mae 1181, hag Elvira he devoe kemend-all e 1189 war c'houlenn Berengaria.\nEvel merc'h henañ, ha pennhêrez kurunenn Kastilha, e oa klask warni. Ouzhpenn-se e oa marvet breudeur yaouankoc'h dezhi. Da gentañ e voe prometet, e 1187, da eizh vloaz, da Gonrad, Dug Rothenburg ha pempvet mab an Impalaer santel Friedrich Iañ Barbarossa. Bloaz goude e voe anvet konrad da varc'heg gant danvez e dad-kaer. Ne voe eured ebet etrezo. E 1191 e nac'has eurediñ dezhañ, marteze peogwir he devoa klevet kaoz eus brud fall ar marc'heg, a voe muntret e Durlach en 1196, hervez a voe kontet, gant un ozhac'h, pa oa an dug o wallañ e wreg.\nE 1198, d'he c'henderv Alfonso IX León, evit skoulmañ ar peoc'h etre he zad hag eñ. Pemp bugel o doe, met torret e voe an eured gant ar pab Inosant III. Pa varvas he zad-hi e voe lakaet da rejantez Kastilha evit he breur yaouank Enrique Iañ Kastilha. Mervel a reas Enrique en 1217, ha setu hi rouanez. Ha hi neuze da reiñ he rouantelezh d'he mab Fernando III, dre ma kave dezhi ne c'hallje ket ur vaouez ren Kastilha gant nerzh a-walc'h. Daoust da se e chomas da guzulierez en e gichen.\nLeonor de León (m. 1202), marvet en bugelig;\nConstanza (m. 1242),leanez e Manati Santa María la Real de Las Huelgas en Burgos;\nFernando (1201-1252), a voe roue Kastilha ha roue León evel Fernando III;\nAlfonso (1202-1272), aotrou Molina ha Mesa dre e eured kentañ da Mafalda González de Lara. Addimeziñ a reas da Teresa González de Lara, ha goude da Mayor Alfonso de Meneses, a c'hanas María de Molina, a voe pried da Sancho IV Kastilha;\nBerenguela (m. 1235), dimezet da Juan de Brienne, roue-rejant Jeruzalem.\nAdtapet diwar « https://br.wikipedia.org/w/index.php?title=Berenguela_Iañ_Kastilha&oldid=1932557 »


Pajenn:Le Clerc - Ma beaj Jeruzalem, 1902.djvu/28 - Wikimammenn\nPajenn:Le Clerc - Ma beaj Jeruzalem, 1902.djvu/28\ntregont troatad a donder. Na ver ket ’vit hen labourat, nemet ’læc’h e ve douraet gant dour ar sterio. E læc’h all, na vout netra nemet eur yeoten dister a ve peuret er goanv gant bagado denved. Na n’euz ket zoken eur boked bruk pe eur bod lan, ’vel en lanneier Breiz-Izel, evit laouennat an daoulagad gant o bleunio. Gween ebed na weler, nemet en daou du d’an hent-houarn. Eno e sav, n’eo ket spern pe akasia, ’vit harz al loened hag an dud da dreuzan al linen, mes gwe sipre a zo uhel ha stank-stank, evit harz ar Mistral da helpenn an trenio.\nSouezet oc’h, marvad, o klevet kement-se ; rak, marvad, n’ouzoc’h ket piou eo ar Mistral. An autro-ze ’zo eun avel-yud, a c’houe aliez war douaro Frans a zo tost d’ar mor Kreisdouarek. Dont a ra euz an tu a zo etre an hanter-noz hag ar c’huz-heol, ’vel an avel goalarn a c’houe war Vreiz-Izel, ha henvel aoalc’h eo outi, nemet ec’h eo sec’h ha lemm. Pa ve konnaret, e tifoeltr kement tra a gav war e hent, lojeiz ha gwe.\nTevel a ra breman, a drugare Doue. Sioul eo an amzer ’pez a hall bean, ha brema zouden, pa hon devo peurdreuzed ar maread-man a zouaro noaz ha paour, e lezo anomp da welet pegen skeduz ha pegen pinvik eo Bro-Brovans, pa ve sellet war he zu mad. Plenen ar C’hrau, ec’h omp breman enni, ec’h eo, koulz laret, he zu gin.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/28&oldid=107722 »\nKemmoù diwezhañ degaset d'ar bajenn-mañ d'an 15 Gwe 2017, da 15:14.


Seziz Lyon (1793) - Wikipedia\nSeziz Lyon (1793)\nSeziz Lyon a oa c'hoarvezet etre an 9 a viz Eost hag an 9 a viz Here 1793 goude un emsavadeg e Lyon a-enep ar Vodadenn vonreizhañ vroadel. En holl e oa bet 1000 den lazhet ha 1200 den gloazet e tu ar Republikaned, 1200 den lazhet ha 1000 den gloazet e tu ar re Gevredet hag ar roueelourien.\nSeziz Lyon e 1793\nGoude ar sezizAozañ\nAr flastradenn goude ar seziz a voe spontus, renet gant Joseph Fouché, lesanvet "le mitrailleur de Lyon", a lakeas ouzhpenn 1900 rebel d'ar marv (goude ur varnadenn), mindrailhet, fuzuilhet, kanoliet, pe dibennet. Ar gouzañverien e-pad ar seziz n'int ket bet sifret.\nLyon a voe kastizet garv, tennet e voe an anv, ha graet Ville Affranchie pe Commune-Affranchie eus outi. Soñjet e voe distrujañ ar gêr da vat (Bertrand Barère). Met diwar un hollad 600 savadur sañset da vezañ distrujet, n'eus nemet 50 a voe diskaret.\nAnnezidi kêr a voe lakaet diaes gant an diouer a labour hag a bourvezioù. Pa oa kroget kêr da vont war an tu mat e oa bet trubuilhoù politikel a nac'has an adlañs evel ar c'hentañ Spont Gwenn e 1795.\nAdtapet diwar « https://br.wikipedia.org/w/index.php?title=Seziz_Lyon_(1793)&oldid=1871599 »\nDernière modification le 20 Ebr 2020, à 08:49\nKemmoù diwezhañ degaset d'ar bajenn-mañ d'an 20 Ebr 2020, da 08:49.